text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
26 Hanyuma abaturage+ b’i Buyuda bose bafata Uziya+ wari ufite imyaka cumi n’itandatu, baramwimika+ aba umwami mu cyimbo cya se Amasiya.+
2 Umwami amaze gutanga agasanga ba sekuruza,+ Uziya yongeye kubaka Eloti+ ayigarurira u Buyuda.
3 Uziya+ yimye ingoma afite imyaka cumi n’itandatu, amara imyaka mirongo itanu n’ibiri ku ngoma i Yerusalemu. Nyina yitwaga Yekoliya+ w’i Yerusalemu.
4 Yakoze ibikwiriye mu maso ya Yehova,+ nk’ibyo se Amasiya yari yarakoze byose.+
5 Uziya yakomeje gushaka+ Imana mu minsi ya Zekariya wamwigishaga gutinya Imana y’ukuri.+ Mu gihe cyose yamaze ashaka Yehova, Imana y’ukuri yamuhaye umugisha.+
6 Nuko ajya kurwana n’Abafilisitiya,+ aca icyuho mu rukuta rw’i Gati,+ urw’i Yabune+ n’urwo muri Ashidodi,+ hanyuma yubaka imigi mu karere ka Ashidodi+ no mu Bufilisitiya.
7 Imana y’ukuri ikomeza kumufasha+ mu bitero yagabye ku Bafilisitiya no ku Barabu+ bari batuye i Guri-Bayali n’i Mewunimu.+
8 Nuko Abamoni+ batangira kujya bazanira Uziya amakoro.+ Aba ikirangirire+ hose kugeza no muri Egiputa, kuko yagaragaje imbaraga nyinshi bidasanzwe.
9 Uziya yubatse iminara+ muri Yerusalemu hafi y’Irembo ry’Imfuruka+ no hafi y’Irembo ry’Igikombe+ no hafi y’Inkingi ikomeza urukuta, arayikomeza.
10 Nanone yubatse iminara+ mu butayu, afukura amariba menshi (kuko yari afite amatungo menshi cyane), yubaka no muri Shefela+ no mu mirambi. Yari afite abahinzi n’abo gukorera inzabibu ze mu misozi n’i Karumeli, kuko yakundaga ubuhinzi.
11 Nanone kandi, Uziya yari afite ingabo zajyaga ku rugamba, abagabaga ibitero bari mu mitwe,+ hakurikijwe umubare+ w’abo Yeyeli umunyamabanga+ yabaruye afatanyije na Maseya. Abo bagabo bombi bayoborwaga + na Hananiya wari igikomangoma cy’umwami.+
12 Abatware bose b’amazu ya ba sekuruza,+ ni ukuvuga abagabo b’intwari+ kandi b’abanyambaraga,+ bari ibihumbi bibiri na magana atandatu.
13 Bayoboraga ingabo ibihumbi magana atatu na birindwi na magana atanu, ingabo zikomeye zafashaga umwami kurwanya umwanzi.+
14 Uziya ashakira ingabo zose amacumu,+ ingabo,+ ingofero,+ amakoti y’ibyuma,+ imiheto+ n’imihumetso.+
15 Nanone yakoreye i Yerusalemu ibikoresho by’intambara byakozwe n’abahanga, byo gushyira ku minara+ no hejuru y’inkuta kugira ngo bijye birasa imyambi n’ibibuye binini. Nuko aba ikirangirire+ hose kugeza no mu bihugu bya kure, kuko yafashijwe bitangaje agakomera.
16 Icyakora amaze gukomera, umutima we wishyize hejuru+ kugeza ubwo yirimbuza.+ Yahemukiye Yehova Imana ye, yinjira mu rusengero rwa Yehova yosereza umubavu ku gicaniro cyo koserezaho umubavu.+
17 Azariya umutambyi hamwe n’abandi batambyi ba Yehova mirongo inani, bari abagabo b’intwari, bahita binjira bamukurikiye.
18 Nuko bagerageza kubuza umwami Uziya,+ baramubwira bati “yewe Uziya we, kosereza umubavu Yehova si umurimo wawe,+ ahubwo ni umurimo w’abatambyi bene Aroni+ bejejwe kugira ngo bajye bosa umubavu. Sohoka uve mu rusengero; wahemutse kandi ntiwihesheje icyubahiro+ mu maso ya Yehova Imana.”
19 Ariko Uziya ararakara cyane.+ Igihe yari agifashe icyotero+ mu ntoki yosa umubavu, akirakariye abatambyi, ibibembe+ bihita bisesa+ mu gahanga ari imbere y’abatambyi mu nzu ya Yehova iruhande rw’igicaniro cyo koserezaho umubavu.
20 Umutambyi mukuru Azariya n’abandi batambyi bose bamurebye, basanga yasheshe ibibembe mu ruhanga.+ Bamusohora shishi itabona, na we yihutira gusohoka, kuko Yehova yari yamwibasiye.+
21 Umwami Uziya+ yarinze apfa ari umubembe. Yakuwe ku nshingano z’ibwami kuko yari umubembe,+ ajya kuba mu yindi nzu. Yari yaraciwe mu nzu ya Yehova; icyo gihe umuhungu we Yotamu ni we wari umutware w’urugo rw’umwami, agacira imanza abaturage bo mu gihugu.
22 Ibindi bintu Uziya yakoze,+ ibya mbere n’ibya nyuma, byanditswe n’umuhanuzi Yesaya+ mwene Amotsi.+
23 Amaherezo Uziya aratanga asanga ba sekuruza, bamuhamba hamwe na ba sekuruza, ariko mu mva itari mu irimbi ry’abami,+ kuko bavugaga bati “ni umubembe.” Umuhungu we Yotamu+ yima ingoma mu cyimbo cye.
Yohereze
Yohereze
BIBILIYA-UBUHINDUZI BW'ISI NSHYA
2 Ibyo ku Ngoma 26
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Abahanzi na bamwe mu bakoreshwa ibihangano byabo ntibavuga rumwe ku kwishyura igihangano cyakoreshejwe.
Ikigo cy’ igihugu gitsura amajyambere , kirimo gutegura itegeko rigena uko igihangano kizajya kirindwa kugira ngo kigirire umumaro nyira cyo n’ abamukomokaho.
Mu bindi bihugu byamaze kugerwaho nk’ aho usanga abo mu muryango wa Michael Jackson, Bob Marley n’ abandi babona amafaranga aturutse mu bihangano byabo n’ ubwo bamaze kwitaba Imana.
Iri tegeko rivuga ko iyo hashize imyaka 50 nyir’ igihangano apfuye icyo gihangano kiba kibaye icya rubanda ku buryo ugikoresheje mu bushabitsi atishyura.
Undi muntu utishyuzwa ni ukoresheje igihangano atagamije ubucuruzi, nko kugicurangira mu rugo, cyangwa gukoresha amagambo ukuye mu gitabo cya kanaka, kimwe no gufotoza igitabo cyari gisanzwe kiri mu isomero kugira ngo bibemo byinshi ariko utagiye kukigurisha.
Ikigo RSAU gishinzwe kwishyuza uwakoresheje igihangano kuri uyu wa Kabiri tariki 5 Ukuboza 2017, cyagiranye ikiganiro n’ abayobozi b’ ibitangazamakuru, abakuriye ibigo by’ itumanaho na bamwe mu bafite amasosiyete atwara abagenzi mu buryo bwa rusange.
Umuyobozi wa Radio Ishingiro Ildaphonse Sibabubariga yavuze ko atazigera yishyura umuhanzi kuko iyo akoresheje igihangano cye aba arimo kumwamamaza bigatuma abona amafaranga.
Ildaphonse Sinabubariraga>
Yagize ati “Ntabwo tuzigera twishyura umuhanzi. Umuhanzi twamucurangaga indirimbo ye ba nyir’ akabari n’ abategura ibitaramo bakareba uwo muhanzi bakamukoresha cyangwa bagakoresha indirimbo ye…Nyir’ akabari biroroshye kwishyura kuko niba inzoga yayigurishaga ku giciro runaka nihaza ibyo byo kwishyura indirimbo azazamura igiciro cy’ inzoga abone ayo kwishyura igihangano. Twe ku maradiyo indirimbo tuzicurangira ubuntu ntabwo abaturage batwishyura. Nimenya ko habura iminsi 15 ngo batangire kwishyuza izo ndirimbo zabo tuzasiba, noneho uzajya aza kutubwira ngo tugira amasezerano tuge dukina indirimbo ye tumubaze ngo uzajya uduha angahe?”
Yunzemo ati "Icyo nungukiye ahangaha ni uko iyo hashize imyaka 50 umuhanzi apfuye icyo gihangano kiba kitakishyuzwa, tuzashakisha izo arizo tuzajya ducuranga"
Nubwo ariko hari banyir’ ibitangazamakuru bavuga ko batazishyura igihangano kuko bagira uruhare mu gutuma icyo gihangano kimenyekana, abahanzi bo bavuga ko umuhanzi na nyir’ igitangazamakuru ari magirirane.
Ruhima Blaise
Blaise Ruhima, uyobora RSAU ati “Radiyo na televiziyo ntabwo byabaho bidakoresha indirimbo z’ abahanzi, kandi biba biri mu bucuruzi”
Prof Malonga Pacifique umwarimu akaba n’ umwanditsi w’ ibitabo we asanga amaradiyo n’ amateleviziyo adakwiye kwitwaza ko yatumye umuhanzi amenyekana kuko n’ uwo muhanzi aba yaratumye radiyo cyangwa televiziyo bimenyekana.
Prof. Malonga Pacifique
Ati “Ndabyemera amateleviziyo n’ amaradiyo afasha umuntu kwamamara, kwamamara se si ukugira icyo ushyira mu kanwa no guteza imbere igihugu. Nabo baba bakwamamaje kubera ko indirimbo zawe ari nziza, nawe icyatumye rero umwamamaza ni uko iradiyo yawe yamamaye kuko wamamaje undi muntu.Niba kwamamaza umuntu bituma abona amafaranga nawe uba wayabonye kuko na we aba yatumye wamamara”
Umuhanzi Ngarambe Francois Xavier yatangarije UMURYANGO ko iri tegeko niritangira gushyirwa mu bikorwa rizatuma umuziki w’ u Rwanda utera imbere kuko umuhanzi azajya abona amafaranga bigatuma akora ibyiza kurushaho.
Yavuze ko indirimbo ye ‘Umwana ni umutware’ buri mwaka imwinjiriza hafi 2 000 000, gusa ngo hari andi mafaranga yakwiyongeraho igihe abayikoresha bayishyura.
Ngarambe Francois Xavier waririmbye ’Umwana ni Umutware’
Ati “Ntekereza ko amasoko yose mfite ava ku ndirimbo ‘Umwana ni umutware’ ntekereza ko amafaranga ku ndirimbo umwana ni umutware agana kuri miliyoni 2 gusa, iri tegeko ryubahirijwe uko iyi ndirimbo ikinwe hari amafaranga yajya aza kuri konti yanjye mu gihe runaka kidahinduka.”
Ba nyir’ amasosiyete atwara abagenzi bavuga ko hakwiye kubaho ubwumvikane kuko binaniranye aho gucurangira abagenzi CD, cyangwa flash bajya bacuranga amaradiyo akaba ariyo bumvisha abagenzi, nubwo batanze kugira uruhare mu iterambere ry’ umuhanzi no mu iterambere ry’ igihugu.
Abafite amasosiyete y’ itumanaho bo iki kibazo basa n’aho bagikemuye kuko bavuga ko indirimbo bagiye kwifashisha babanza kugirana amasezerano na nyirayo bakanamwishyura. Gusa ngo imbogamizi bafite ni uko bajyaga biyumvikanira n’ umuhanzi none hakaba harajemo RSAU.
Ikindi barasaba ko iri tegeko ryasobanuka neza kuko bajyaga bagira amasezerano na nyiri indirimbo none bakaba barimo kubwirwa ko n’ uwatunganyije iyo ndirimbo cyangwa uwayanditse ashobora gushora urubanza akarega uwakoresheje indirimbo.
RDB ivuga ko iri tegeko rikirimo kuvugurwa kuburyo mu mpera za 2017 cyangwa mu ntangiriro za 2018 rizajya ahagaragara.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Ndi umuhanzi ariko RSAU sinyizi nireke kutwivangira mu kazi ntabwo twayitumye kutuvugira. Dusanzwe twumvikana n’ amaradiyo n’ amasosiyete y’ itumanaho bakatwishyura uko bakoresheje igihangano cyacu RSAU nigende ntayo tuzi
Nibyo koko mu bindi bihugu umuhanzi atungwa n’ igihangano cye ariko mu Rwanda igihangano gitunga abandi
ARIKO MWABAYE MUTE, IKINTU CYOSE KINJIRIZA NYIRACYO AMAFARANGA KIBA KIGOMBA GUSORA, KUKO NTA KUNDI LETA YABAHO. RSAU SE MUTEKEREZA KO YAZANYWE NANDE ARIKO NTIMUKABE ABANA, SINABUBARIRAGA AZIKO IYO RADIO IKORERA KU BUTAKA BWA LETA AHUBWO NAKOMEZA KUVUGA IBYO AZASHIDUKA IYO RADIO YAFUNZE IMIRYANGO
NDUMVA ARI HASI HEJURU GUSA WA MUGANI WA MALONGA IYO WAMAMAJE UMUNZI NAWE UBA WAMAMAYE

robotstxt: allowed

filter: keep


text:
Dec 30, 2017 Onesphore Dushimirimana Andi makuru 0
Korali Omega ku bufatanye n’itorero rya ADEPR Kabagari bateguye igiterane cy’impemburo mu gusoza umwaka wa 2017. Iki giterane kikazitabirwa by’umwihariko na korali Integuza ya ADEPR Kacyiru, umuhanzi Giramahoro Claudine ndetse n’umuvugabutumwa Nyagasanaribuka Loti kuva I Huye.
Iki giterane kiratangira kuri uyu wa gatandatu tariki ya 30 kugeza ku cyumweru tariki ya 31 Ukuboza 2017 ku cyicaro cy’iri torero mu Kabagari ku Kacyiru.
Insanganyamatsiko y’iki giterane igira iti, “Nibutse iminsi ya kera, nibwira iby’imirimo wakoze ntekereza umurimo w’intoki zawe nkuramburira amaboko.”
Mu rwego rwo gusoza umwaka biragiza Imana, korali Omega kubufatanye n’Itorero rya ADEPR Kabagari ryateguye igiterane cy’impemburo kizaba tariki 30 Ukuboza 2017 kuva Saa saba z’amanywa naho kuwa 31 Ukuboza 2017 kikazatangira saa saba kugeza saa moya hakomeza igiterane cyo kwinjiza abantu mu gitaramo gisoza umwaka wa 2017 binjizwa mu mwaka mushya wa 2018. Umuvugabutumwa Nyagasanaribuka Loti guturuka I Butare ni we uzigishamo ijambo ry’Imana.
Korali Integuza kuva kuri ADEPR Kacyiru ndetse n’umuhanzi Giramahoro Claudine, bazaba baje mu ivugabutumwa muri iki giterane, bakazafatanya na korali zisanzwe kuri uyu mudugudu zirimo korali Goshen, Omega ndetse na Korali Bethesida.
Inkuru ikinyamakuru isange.com gikesha ubuyobozi bwa ADEPR Kabagari, butangaza ko iki giterane kizaba kirimo amakorali atandukanye arimo; Korali Bethesda, Goshen, Omega yateguye iki giterane zibarizwa kuri uyu mudugudu, ndetse na korali Integuza ya ADEPR Kacyiru.
Usibye korali Omega n’amakorali asanzwe akorera umurimo w’Imana muri ADEPR Kabagari, hazaba hari n’Umuvugabutumwa Nyagasanaribuka Loti guturuka I Butare akaba ari we uzigisha ijambo ry’Imana. Iki giterane kizabera kuri ADEPR Kabagari iherereye munsi ya gare ya Kacyiru.
KANDA HANO WUMVE UKUBOKO K’UWITEKA Goshen choir, ADEPR Kabagari
Onesphore DUSHIMIRIMANAhappy wheels
Jan 18, 2018 0Share this on WhatsApp Kuwa 17/01/2018 nibwo Musenyeri Rwaje Onesphore yasimbuwe ku mwanya wo kuyobora Itorero Anglikani mu Rwanda nyuma y’uko hari hamaze gutorwa Bishop Dr Laurent Mbanda. Aha, Musenyeri Rwaje Onesphore yari acyuye igihe kigenwa n’amategeko ndetse aninjira mu kiruhuko cy’iza bukuru akaba yaratangiye kuyobora iri Torero kuva mu mwaka wa 2011 ubwo yasimburaga Bishop Emmanuel […]
Jan 18, 2018 0Share this on WhatsApp Kuwa 17/01/2018 nibwo Musenyeri Rwaje Onesphore yasimbuwe ku mwanya wo kuyobora Itorero Anglikani mu Rwanda nyuma y’uko hari hamaze gutorwa Bishop Dr Laurent Mbanda. Aha, Musenyeri Rwaje Onesphore yari acyuye igihe kigenwa n’amategeko ndetse aninjira mu kiruhuko cy’iza bukuru akaba yaratangiye kuyobora iri Torero kuva mu mwaka wa 2011 ubwo yasimburaga Bishop Emmanuel […]
Jan 08, 2018 0Share this on WhatsApp Mu rwego rwo gufasha abatuye umujyi wa Kigali gutangira neza umwaka wa 2018 bari mu bihe byiza mu buryo bw’umwuka, Itorero Methodiste Libre mu Rwanda, paruwasi ya Batsinda ,ryabateguriye igiterane cy’akataraboneka kuri iki cyumweru tariki ya 14/01/2018. Ni murwego rwo gushimira Imana ko basoje umwaka wa 2017 kandi bakaba baratangiye 2018 […]


text:
ISOMO RYA MBERE
Igitabo cy’Iyimukamisiri (Iyim 32, 15-24.30-34)
15Musa arahindukira, amanuka umusozi atwaye bya bimanyu bibiri by’amabuye y’urwibutso rw’Isezerano. Ayo mabuye yari abaje kandi yanditseho ku mpande zombi, imbere n’inyuma. 16Ibyo bimanyu byari byakozwe n’Imana, kandi n’inyandiko yari inyandiko y’Imana, isharaze kuri ibyo bimanyu by’amabuye. 17Yozuwe yumva urwamu rw’imbaga yasakabakaga, maze abwira Musa ati « Ndumva urwamu rw’intambara mu ngando ! » 18Musa arasubiza ati « Urwo rwamu si indirimbo y’umutsindo, si n’amaganya y’abatsinzwe. Jyeweho ndumva ari urwamu rw’indirimbo z’ababyina !» 19Ngo agere hafi y’ingando, abona cya kimasa n’abakibyiniraga. Nuko uburakari bwa Musa buragurumana ; ajugunya bya bimanyu by’amabuye bijanjagurikira munsi y’umusozi. 20Maze yenda cya kimasa bari bakoze aragitwika, agisyamo ivu rigogoye, arivanga n’amazi maze aryuhira Abayisraheli.
21Musa abwira Aroni ati « Uyu muryango wakugenje ute kugira ngo wemere kuwukoresha igicumuro gikomeye? » 22Aroni arasubiza ati « Uburakari bwa databuja nibwoye kugurumana ! Ubwawe ntuyobewe ko uyu muryango ubogamiye ku kibi. 23Bambwiye bati ‘Dukorere imana zo kutugenda imbere, kuko Musa uriya, wa mugabo watuvanye mu gihugu cya Misiri, tutazi uko byamugendekeye !’ 24Ndababwira rero nti ‘Abafite zahabu nibaziyambure ku matwi.’ Barazimpa nzishongesha mu muriro, maze havamo icyo kimasa ! »
30Bukeye bwaho, Musa abwira rubanda ati « Mwakoze icyaha gikomeye ! None ubu ngubu ngiye kuzamuka njye imbere y’Uhoraho, wenda nashobora kubaronkera imbabazi z’igicumuro cyanyu.» 31Musa yongera gusanga Uhoraho maze aravuga ati «Nta byo ! Uyu muryango wakoze icyaha gikomeye : bihimbiye ibigirwamana bya zahabu ! 32None rero ubabarire igicumuro cyabo, bitabaye ibyo unsibanganye mu gitabo wanditse ! » 33Uhoraho asubiza Musa ati « Uwancumuyeho ni we nzasibanganya mu gitabo cyanjye ! 34Ngaho genda uyobore umuryango aho nakubwiye, umumalayika wanjye ni we uzakugenda imbere. Ariko umunsi wo kubahana nugera, nzabahanira igicumuro cyabo !»
ZABURI (Zab 106 (105),19-20, 21-22, 23)
Inyik/ Uhoraho uratwibuke, wowe ugirira neza umuryango wawe.
Kuri Horebu abasekuruza bacu bacuze inyana,
bapfukama imbere y’icyo cyuma ;
Uhoraho we kuzo ryabo,
bamusimbuza ishusho ry’ikimasa kirisha ubwatsi !
Bibagiwe batyo Uhoraho, umukiza wabo,
we wakoreye mu Misiri ibintu bikomeye,
ibitangaza mu gihugu cya Kamu,
n’akataraboneka ku nyanja y’Urufunzo.
Uhoraho yari mu migambi yo kubatsemba,
iyo Musa, intore ye, atamwikubita imbere,
ngo abuze ubukana bwe kubarimbura.
IBANGONDIRIMBO RIBANZIRIZA IVANJILI (Yak 1, 18)
Alleluya Alleluya.
Mana yacu, utwibyarira ukoresheje ijambo ryawe ry’amanyakuri,
ukatugira imena mu biremwa byawe.
Alleluya.
IVANJILI
+ Matayo (Mt 13,31-35)
Muri icyo gihe, 31Yezu abacira umugani ati « Ingoma y’ijuru imeze nk’imbuto ya sinapisi, umuntu yateye mu murima we. 32Ni yo ntoya mu mbuto zose, ariko iyo imaze gukura isumba imyaka yose yo mu murima, ndetse ikaba igiti ku buryo inyoni zo mu kirere ziza kwarika mu mashami yacyo. »
33Abacira undi mugani ati « Ingoma y’ijuru imeze nk’umusemburo umugore yavanze n’incuro eshatu z’ifu, kugeza igihe byose bitutumbye. » 34Ibyo byose Yezu yabibwiraga rubanda mu migani, nta cyo yababwiraga atababwiriye mu migani ; 35bityo huzuzwa ibyo umuhanuzi yavuze ati « Umunwa wanjye uzavuga mu migani, nzamamaza ibyahishwe kuva isi ikiremwa.»


text:
Umuhanzi Ndoliva yashyize hanze indirimbo nshyashya yise” WAHABAYE INTWALI” ikangurira abakristo kwibuka Iminsi ya cyera .Yumve Hano
Yanditswe na Imanishimwe Dieudonne April 21, 2017
Ndatimana Olivier ukunze kwitwa Ndoliva n’ umuhanzi uririmba indirimbo zihimbaza Imana usengera mu Itorero ry’ adepr mu Rwanda yasohoye indirimbo yise” WAHABAYE INTWALI “ ikangurira abakristo bose kutibagirwa aho bavuye […]
Ndatimana Olivier ukunze kwitwa Ndoliva n’ umuhanzi uririmba indirimbo zihimbaza Imana usengera mu Itorero ry’ adepr mu Rwanda yasohoye indirimbo yise” WAHABAYE INTWALI “ ikangurira abakristo bose kutibagirwa aho bavuye kugirango satani atabagusha mu byaha
Umuhanzi Ndatimana Olivier wanyekanye mu ndirimbo nka Yesu niyamamare, Uzi kurinda Mana we , Yesu Uri mwiza yashishyize ahagaragara indirimbo nshyashya yise ” WAHABAYE INTWALI” yahimbye ubwo yibukaga ko gushima Yesu bikwiye agifite ubuzima no guha agaciro imbabazi za Yesu yangiriye kandi buri muntu wese akwiriye kwibuka aho yesu yamukuye agafatanya nawe gushima Yesu wambaye umubiri akitanga ku bw’ ibyaha by’ abatuye isi
Mu magambo ye yagize ati”nashyize hanze indirimbo nise ” WAHABAYE INTWALI” ifite ubutumwa bukomeye bubwira abantu ko umuntu wese wakijijwe iyo yibagiwe aho yavuye satani kumugusha mubyaha bimwirohera vuba.
Nayihimbye nibutse ko gushima Yesu bikwiye ngifite ubuzima, mpa agaciro imbabazi ze yangiriye bwira umuntu wese ko akwiriye kwibuka aho yesu yamukuye agafatanya nanjye kuvuga NGO nzajya ngushima yesu cyambaye Umumubiri, witanze ku bwanjye Ku bwanjye urandokora “
Ubusanzwe Umuhanzi Ndoliva Olivier, n’umukozi w’Imana, utabarizwa mu muhamagaro wokuririmba akaba afite indi mpano yo kuba umuvugabutumwa benshi bakunda ijambo ry’Imana, Imana yashyize muri we ,
Gukoresha izimpano ze zombi bikaba bikaba bimuha imbaraga zo gushikama mugakiza no kurushaho gukorera Imana abikunze umuhanzi Ndoliva atangaza ko akomeje iminshinga ye y’ubuhanzi akaba amaze gutunganya Indirimbo nyinshi ariko akaba ataramenya igihe igihe azashyirira hanze umuzingo( album) ya 2 hanze .
KANDA HANO WUMVE INDIRIMBO NSHYASHYA YA NDOLIVA YISE ” WAHABAYE INTWALI/ FREE DAWNOLOD
IBYIRINGIRO.RW


text:
Kutagendana n’ikoranabuhanga birakura benshi ku mugati!
Ikoranabunganga ryatumye isi iba nto, wumva ibyadutse mu bihugu byateye imbere iyo mu Burayi za Amerika na Asia, bugacya ukabisanga iwawe ku muryango! Yenda ibi ntabwo biragaragaza uburemere bwabyo bukomeye mu Rwanda, ariko ntibyabuza kubitekerezaho kuko isi ari umugudugu!
Muri ibi bihugu mvuga byateye imbere, kuri ubu usanga nk’uruganda rwahoze rukoresha abakozi bagera ku gihumbi rusigaranye 50 gusa, abandi bose bagasimbuzwa bya bimashini bita ‘robots’ akenshi zikoreshwa imirimo y’ingufu nko guterura ibiremereye no guteranya ibikoresho runaka.
Ibi biragaragaza ko hari abakozi benshi baba bahatakarije imirimo mu gihe ari yo yari ibabeshejeho, n’ubwo bizwi ko uruganda ari cyo kintu kibasha gutanga akazi ku bantu benshi, hari aho usanga zisigaranye abayobozi n’abakozi bake baba bashinzwe gukoresha no kugenzura imikorere y’izi robots zikora zidasaba umushahara.
Uretse ibi, hari aho ikoranabuhanga rimaze gukataza birenzeho, aho bakubwira ko mu Buyapani ho, hakozwe robots zifite ishusho nk’iy’abantu ndetse zigahabwa ubwenge nk’ubwa muntu, zigashyirwa hamwe na hamwe mu mirimo isanzwe yakorwaga n’abantu mu biro ‘offices’, robot ifite ubushobozi bwo kubazwa igasubiza ndetse ikaguha services zose uko uzifuza mu kigo ikorera.
Uwitwa Sawada uyobora Hotel y’inyenyeri 5 ‘Henn-na Hotel’ iherereye Ngasaki mu Buyapani, iyi Hotel ikaba izwiho kuba iya mbere mu gukoresha robots nyinshi ku isi kandi zinyuranye mu mirimo inyuranye, yemeza ko gukoresha robots nyinshi byagabanyije 70% by’amafaranga yagombaga gutangwa ku bakozi-muntu!
Abacukumbuzi mu Bwongereza (UK), bo bagaragaje ko 35% by’abakozi mu kazi muri UK bafite ibyago byo gutakaza imirimo mu myaka 10-20 iri imbere, kuko ikoranabuhanga rizaba rimaze kubona robots zibasimbura bose ku mirimo bakoraga, ndetse zigakora neza kubarusha, umusaruro ukiyongera kuko robot imwe yabasha gukoreshwa imirimo yagakozwe n’abantu 10.
Abafite ibyago byinshi byo gutakaza imirimo, ngo ni nk’abakozi bo mu ma banks, abacuruzi b’amatelefone, abakora imirimo yo kwandika dore ko izi robots ziba zaratojwe cyane gukoresha mudasobwa, n’abandi, cyane ko ubu noneho hari gutekerezwa gukora robots zajya zoherezwa ku rugamba rwa gisirikare, aho kugira ngo abantu abe ari bo bahatakariza ubuzima nk’uko bizwi ku rugamba mu buzima busanzwe.
Mu Rwanda byifashe bite?
Tugarutse mu Rwanda, yenda ibyo bya robots birahambaye ntiturabigeraho n’ubwo naho bizahagera, ariko mu gipimo gito cy’ikoranabuhanga dufite, iyo utajyanye naryo nabwo riragusiga!
Hari benshi bize kera mudasobwa zitaragera mu Rwanda mu gihe ubu ibintu hafi ya byose bisigaye byitabaza ikoranabuhanga. Birumvikana ko muri aba, abatarihuguye batakaje imirimo yabo.
Ndaguha urugero; abigaga iby’ubwubatsi kera mu Rwanda, bigishwaga gushushanya inyigo z’inyubako kuri bya bipapuro binini by’umweru bashushanyaho bakoresheje ikaramu y’igiti ‘pencil’, nyamara ubu byose bikorerwa kuri mudasobwa.
Uwize muri ibyo bihe, ubu n’ubwo yaba azi imibare myinshi ndetse afite ubunararibonye mu kubaka, nta kazi yabona, ndetse akabonye biba ari ugukoreshwa n’abafite ubumenyi mu myubakire igezweho; ikoresha bwa buhanga mu ikoranabuhanga.
Mu Rwanda, ikoranabuhanga ryageze mu bukanishi, aho amamodoka n’ibindi byuma binyuranye bisuzumwa na mudasobwa ikagaragaza ahari ikibazo, mu gihe mbere byari bizwi ko gusuzuma ikinyabiziga ari ukukijya munsi ugakorogoshora!! Byanze bikunze ahageze iri koranabuhanga, abakanishi bamaze kuhaburira imirimo kabone n’ubwo baba barakoraga neza aka kazi kabo.
Yego uko ikoranabuhanga ritera intambwe ibintu bigenda birushaho koroha, ndetse burya ni ngombwa kwiga no kugendana n’ibigezweho mu gihe bigufitiye umumaro, kugira ngo utazisanga isi yagusize.
N’ubwo bimeze bityo ariko na none, nta kibura ingaruka kuko dukoresheje nabi iri koranabuhanga byaba bibi!
Ibi ndabivugira hamwe usanga abantu bamwe baracitse imbaraga zo gukoresha imibiri yabo kamere Imana yabahaye, byaba imbaraga z’umubiri ubwawo ndetse n’iz’imitekerereze zigacika.
Dore kera abana mu ishuri bigishwaga gufata mu mutwe, urugero ni nk’uko wasangaga umwana wiga byibura mu mwaka wa Gatatu w’amashuri abanza azi mu mutwe ‘multiplication table’ cyangwa se icyo bitaga “Mara”; akaguha ibisubizo byose mu mibare ifite ikimenyetso cyo gukuba uhereye kuri ‘1×1’ ukagera ku 10×10 ntaho abikopera ahubwo iyi mibare yose imubitse mu mutwe.
Kuri ubu, ubu bushobozi bw’umutwe bwo gufata mu mutwe ntaho bwagiye ariko usanga nta gaciro bihabwa kuri bamwe, dore ko abana nabo bamenye gukoresha mubazi (calculator) yo itagora umutwe.
Ku bantu bakuru naho byaroroshye, ibibazo byose birabazwa google.
Ni byiza cyane, ariko se ubumenyi bwose bubitswe mu mashini (computer), mu mutwe twagendanamo iki? Aho ntibyaba byiza tubikoresheje byose, maze umuriro wabura, umuntu yabazwa ikibazo akagira icyo asubiza?!
Ikoranabuhanga ni ryiza cyane, rinadufasha kwihutisha byinshi mu iterambere riri mu ntego ya buri wese, ni ngombwa ko twiga ibyaryo tukagendana naryo, ariko mu gihe rikoreshejwe nabi umubiri n’ubwonko tukabyibagiza gukora neza mu buryo bw’umwimerere ‘naturally’, hagize icyangiza burundu iri koranabuhanga, wasanga umuntu asigaye ntacyo ari cyo.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Bamwe bandika Phelix, Feliu, Félix, Felice, Feliks
Bimwe mu biranga ba Felix
Felix ni umuntu ukundwa,ushimishwa no kuba hamwe n’abandi.
Ni umuntu udashabutse; ntabwo ibintu bye abyihutisha ariko mu bwitonzi bwe abikora neza.
Ni umuntu ugira amarangamutima hafi kandi usanga akunda kugendana n’igitsina gore, abiyumvamo , hari abavuga ko usanga ari yo mpamvu atihuta mu byo akora.
Ni umunyabuntu, agira ibikorwa by’ubumuntu no kwitangira abandi no gushashikariza abandi kubikora.
Muri kamere ye Felix aba yifitemo gukunda umuziki, biba byiza iyo abitojwe hakiri kare kuko usanga akura abikora neza.
Akunda ibyo gutembera, ibyo kuryoshya mu rukundo ndetse kwigenga agakora ibyo yumva yisanzuyemo atari itegeko.
Iyo bigeze ku guhitamo icyo azakora, Felix ahitamo umwuga w’ababyeyi cyangwa agahitamo imirimo rusange nko kwigisha, kuba umufashamyumvire , umujyanama n’ibindi.
Iyo akiri umwana aba yumva vuba ku buryo kumwigisha bidatinda kandi abifata vuba cyane.
Gusa ubumenyi bwo mu ishuri bugirwamo uruhare n’umuryango we kuko baba bagomba kumushishikariza gukora imikoro yahawe kuko nubwo afata mu mutwe ariko agira ubunebwe.


text:
Rutsiro : Iterambere bagezeho barikesha ubuyobozi bwiza
Abaturage n’abayobozi b’akagari ka Shyembe mu murenge wa Gihango mu karere ka Rutsiro tariki 23/05/2013 bakoze ibirori byo kwishimira ibyo bagezeho birimo kwiyubakira ibiro by’imidugudu, gutanga ubwisungane mu kwivuza, guhanga imihanda n’ibindi bikorwa binyuranye by’iterambere.
Intore z’intaramanabikorwa z’akagari ka Shyembe zishimiye ibyo zimaze kugeraho zibikesheje ubuyobozi bwiza. Mu byo bishimira harimo kuba barashoboye kwiyubakira ibiro by’imidugudu yabo yose uko ari itandatu, kuri ubu umuyobozi wa buri mudugudu akaba afite aho akorera.
Mu gutanga ubwisungane mu kwivuza mu mwaka wa 2012 – 2013 babashije gutanga uwo musanzu 100%, muri uyu mwaka na bwo bakaba bageze kuri 30% mu gutanga mituweli y’umwaka wa 2013 – 2014.
Umunyamabanga nshingwabikorwa w’akagari ka Shyembe, Mugiraneza Naason avuga ko mu kagari kabo biyemeje gukomeza kwikemurira ibibazo bishakira ibibuga abana babo bakiniraho ku bigo by’amashuri bigaho.
Abaturage bo mu kagari ka Shyembe na bo bishimiye ibyo bamaze kugeraho, bashimira na nyakubahwa perezida wa repubulika Paul Kagame watumye babasha kugera ku iterambere babikesheje ubuyobozi bwiza.
Umwe muri bo ati : “Kugira ngo dutsinde imihigo, twakurikije inama z’abayobozi badushishikarije gutura ku midugudu tukaba dushimira perezida Kagame waduhaye amatungo tukabona ifumbire, no mu mashuri abana bacu bariga, mbese ni amahoro.â€
N’ubwo hari ibyo bishimira, abo baturage bagaragaje zimwe mu mbogamizi bagifite zirimo kutagira amashanyarazi nyamara hashize igihe kigera ku mezi atatu EWSA yaramanitse insinga z’amashanyarazi muri ako kagari. Abo baturage kandi bagaragaje ko babangamiwe no kutagira amazi meza.
Umuyobozi w’akarere ka Rutsiro, Byukusenge gaspard wari wifatanyije na bo muri ibyo birori yavuze ko ibyo bibazo bizwi hakaba hari n’ingamba zo kubikemura. Kuba babo baturage baratinze kubona umuriro ngo byatewe n’uko hari icyuma abashinzwe gukwirakwiza umuriro bazanye (cyitwa Transformateur ) cyitura hasi kubera umuhanda mubi, biba ngombwa ko basubira i Kigali gushaka ikindi.
Byukusenge ati : “Bitarenze ibyumweru bibiri bazaba babonye umuriro.â€
Kuba akagari ka Shyembe kadafite amazi meza, Byukusenge yavuze ko atari ikibazo cy’ako kagari gusa kuko hari n’utundi tugari tudafite amazi, mu karere hakaba hari gahunda ndende yo gukomeza gukwirakwiza amazi meza mu baturage.
Ibyo birori byaranzwe n’ubusabane bwo kurya, kunywa no kubyina byari bifatiye ku ntego igira iti : “Dukomeze tujye imbere, twihesha agaciro.â€
Abayobozi n’abaturage bo mu kagari ka Shyembe bahuje uwo munsi no kwishimira igihembo bahawe n’ubuyobozi bw’umurenge wabo wa Gihango ku munsi w’umurimo, aho akagari kabo kashimiwe ko kabaye indashyikirwa mu mihigo.
Â


text:
Kwibuka aho umuntu yavuye ni kintu abantu batajya bitaho, akenshi hari nabibagirwa aho bavuye ku buryo bashobora no kubona abakiri aho bo bavuye bagatekereza ko bavumwe cyangwa bari mu gihano k’Imana.
Pasitori Samuel Byiringiro arahugura abwira abahamagawe n’Imana bose kutibagirwa aho bavuye ahubwo basubize amaso inyuma kugira ngo babashe gufasha abakiri inyuma. Avuga ko nyuma yo kwibuka aho bavuye, umuntu agomba gushima Imana no kuyihimbaza. Akomeza avuga ko ntawakagombye kwibaza icyo yakora nyuma yo kugera mu mugisha Imana yateguriye umuntu, ahubwo ahamagarira abantu gushaka uko yazamura abakiri aho we yahoze.
Ashingiye ku ijambo Imana yabwiye Aburahamu, Pasitori Samuel Byiringiro agira ati”Imana yabwiye Aburahamu iti”uzahabwa umugisha ariko nawe uzahinduka umugisha” igikomeye si ukwirata umugisha ahubwo igikomeye nuko umuntu ahinduka umugisha”
Kuri pasitori Samuel avuga ko ikintu cyangombwa ari uko umuntu yarushaho kubera abandi umugisha.


text:
Bibiliya mu madarapo y'ibihugu
Yanditswe na Umwanditsi (Admin) kuwa 05-07-2017 saa 16:11:19
Ku isi hari ibihugu birenga 195 byose bifite ibirango harimo amadrapo n'ibirangantego byabyo. Igihugu cya Repubulika ya Dominic nicyo cyonyine cyabashije gushyira Bibiliya mu birango byacyo (Idarapo ndetse n'ikirangantego).
Repubulika ya Dominic ni igihugu kiri muri Amerika y'amajyepfo mu birwa byitwa "Antilles" mu karere bita Caribbean. Iki gihugu cyakoronijwe n'abanya Esipanye cyabonye ubwigenge mu mwaka wa 1821. Iki gihugu gituwe n'abakiristu bagize 95% by'abaturage, kikagira 2.6% by'abaturage badafite icyo bemera naho 2.2% bakaba bari mu yandi madini. Muri 2014, ibarura ryagaragaje ko 57% by'abaturage bose bari abayoboke b'idini Gatorika y'i Roma, naho 23% bakaba abaprotestanti (Evangelical Protestants cyangwa Pentecostal).
Idarapo rya Repubulika ya Dominic rigizwe n'ibara ry'ubururu risobanura Kwibohora, umweru usobanura Agakiza n'umutuku uzobanura Amaraso y'intwari yamenetse. Hagati mu kirangantego harimo Bibiliya ifunguye kandi hejuru yayo hariho umusaraba. Iyi bibiliya bavuga ko ifunguriye mu gitabo cy' Inkuru nziza ya Yohana, igice cya 8, umurongo wa 32. Yohana 8:32 Uyu murongo uvuga ngo "namwe muzamenya ukuri kandi ukuri ni ko kuzababatura."


text:
Abacuruzi bo muri CEPGL bagiye kubyutsa ubuhahirane
Nyuma y’imyaka ibiri ridakora abagize ihuriro ry’abikorera ku giti cyabo babarizwa mu bihugu bigize Umuryango utsura Amajyambere y’ibihugu byo mu Biyaga Bigari (CEPGL) birimo n’u Rwanda biyemeje kongera gukorana.
CEPGL ubusanzwe igizwe n’ibihugu bitatu ari byo Burundi, Repubulika iharanira Demokarasi ya Kongo n’u Rwanda. Ikaba imaze igihe gisaga imyaka icumi yarahagitse imigenderanire kubera umutekano muke waranze ibi bihugu mu myaka yashize.
Gahunda zo kongera kubyutsa imikorere yatangiriye mu karere ka Rubavu aho abahagarariye inzego z’abikorera bo muri ibyo bihugu bitatu bahuriye mu nama nyunguranabitekerezo kuri uyu ku itariki 19 ukuboza 2011. Iyi nama ikaba yaraje yunganira iyayibanjirije yabereye i Lubumbashi, Kongo mu kwezi kwa Kanama uyu mwaka.
Uyu mushyikirano uzazamura ishoramari mu bihugu bihana imbibi, ubucuruzi ndetse n’amajyambere nk’uko bitangazwa n’abacuruzi.
Eliane Mukeni, umucuruzi w’umunyekongo yasobanuye ko bari kwiga inzira zishobora gukoreshwa mu bucuruzi bwabo kugira ngo bazamure ishoramari n’ubuhahirane hagati yabo.
Barateganya kandi guhindura amategeko y’ubucuruzi yagengaga CEPGL yashyizweho mu 1970. Ikindi ni ugushyiraho umutwe w’ubucuruzi mu bihugu byose bigize CEPGL no gutangiza ishyirahamwe ry’abagore bikorera ku giti cyabo n’ibindi.
Emmanuel Nzungize, umucuruzi w’ikawa we asanga imipaka na yo yavugurura imikorere yayo kugira ngo ubuhahirane bugende neza.
Yagize atiâ€noneho ntacyo twikanga, ibihugu byacu bifite umutekano, byaba byiza imipaka ikora amasaha 24 kuri 24.â€
Ariko na none bamwe mu bacuruzi basanga hazabaho imbogamizi z’amashanyarazi ataboneka muri ibi bihugu bitatu bakaba basaba abayobozi gufasha ubucuruzi bavugurura ibikorwa remezo nk’imihanda n’amashanyarazi.
Mu rwego rwo gutangira gukemura iki kibazo cy’amashanyarazi, ibihugu byose uko ari bitatu byiyemeje kubaka ipoto ry’amashanyarazi mu karere ka Rusizi izajya itanga ingufu za mega watts145, rikanafasha umushinga wo gutunganya gazi metane yo mu kiyaga cya Kivu.


text:
Mu Murenge wa Bugeshi Akarere ka Rubavu nta bwo byoroshye kugira ngo umukobwa apfe kubona umusore umurongora ku buryo ubu ari bo bahitamo kugura umuhungu bikageza nubwo abagore batatu cyangwa se batanu bashobora gutunga umugabo umwe.
Ndahorugiye Eliazar umusaza utuye mu Murenge wa Bugeshi yemeza ko abagabo babuze muri ako gace batuyemo bigatuma abasore bahari bihagararaho bagahitamo umukobwa ufite amafaranga gusa. Ndahorugiye yagize ati “hano muri Bugeshi umusore ashaka n’abagore batatu cyangwa batanu bakamutunga”.
Ndahorugiye yakomeje agira ati “hano umugore atereta umugabo, hari umukobwa uba yaraheze iwabo uzana umusore bakabana”.
Ibi na none bishimangirwa na Iyizire Léothine w’imyaka 31 umubyeyi ikinyamakuru izubarirashe.rw cyasanze ku biro by’Umurenge wa Bugeshi aho agira ati “abasore ba Bugeshi baba bishakira umukobwa ufite amafaranga hano bitandukanye n’ahandi kuko umusore niwe ukurikira amafaranga kuruta umukobwa, nta musore wakwiteza abakobwa batagira amafaranda benshi barabishyura”.


text:
Perezida Paul Kagame, akaba n’Umugaba w’Ikirenga w’Ingabo z’u Rwanda, mu butumwa busoza umwaka yageneye Ingabo z’u Rwanda, yashimye umurava n’ubwitange bakoranye akazi kabo bashinzwe ko kurinda umutekano w’Abanyarwanda no mu rwego mpuzamahanga.
Muri ubwo butumwa, Umukuru w’Igihugu agira ati “Mu izina rya Guverinoma y’u Rwanda, umuryango wange, no mu izina ryange bwite mbifurije Noheli nziza no kuzagira umwaka mushya muhire wa 2018, mu gihe dusoza umwaka wa 2017, tuboneraho umwanya ndetse n’amahirwe yo kureba imbere tukazirikana intego z’ingenzi ndetse n’akamaro karebana n’akazi mwakoreye igihugu, nk’abagabo n’abagore bari bambaye umwambaro w’akazi n’ibendera ry’igihugu.”
Umukuru w’Igihugu Paul Kagame yakomeje ashimira Ingabo z’Igihugu, abishingira ku kuba mu mwaka wose wa 2017 haba mu gihugu cyangwa hanze yacyo batarahwemye kwitanga bidasanzwe bagamije kurinda igihugu n’abaturage bacyo, kuko asanga ari bimwe abaturage mu gihugu bakesha amahoro n’umutekano hamwe n’ituze byafashije igihugu kugera ku iterambere gifite ubu, haba mu rwego rw’ubukungu n’imibereho myiza, nubwo ibibazo bitabura haba mu karere no mu rwego mpuzamahanga.
Akomeza agira ati “Hanze y’imipaka y’igihugu mwakomeje ibikorwa byo kurinda umutekano, ndabashimira akazi mukomeje gukorana umurava, ubwitange n’ubunyamwuga, kuramira ubuzima, mukagarura amahoro, umutekano n’ituze aho bitari, n’iyo mpamvu bamwe muri mwe mutabashije kwishimana n’imiryango yanyu muri iyi minsi mikuru, ntawabura kubashimira ubwo bwitange bwanyu budasanzwe, kuko mukomeje kuba abambasaderi bakomeye b’u Rwanda mugaragaza indangagaciro n’amahame musanganwe muzigisha n’abavandimwe banyu mukorana umuco w’Abanyarwanda. Birakwiye rero ko tuzirikana izo ngamba n’ibyakozwe atari ukubyishimira gusa, ahubwo kureba uburyo hakorwa ibirushijeho mu nyungu z’igihugu cyacu.”
Ku byerekeranye n’ibimaze gukorwa kugeza ubu, Perezida Kagame yibukije ko Abanyarwanda hari ibyiza babategerejeho, avuga ko ari wo musaruro ukomoka ku kazi keza Ingabo z’Igihugu zikorera igihugu, kandi ari wo ufitiye akamaro Abanyarwanda bose.
Ati “Umwaka dusoje nubwo utari woroheye buri wese, uwo dutegereje wa 2018 turasaba gushyiramo imbaraga, cyane ko uko iminsi igenda ishira hagenda haboneka zimwe mu mpinduka zizana ibibazo by’umutekano bikenewe gukurikiranirwa hafi kandi vuba.
Rero murasabwa kubikorana ubwitonzi n’ubushishozi, Abanyarwanda bakwiye kumenya ko indangagaciro, ubwitange busanzwe, ubumenyi ndetse n’ibikoresho bigezweho bigenda biboneka, ari bumwe mu buryo buzadufasha kurwanya no kwirinda ibibazo byose bishobora kuvuka, maze igihugu cyacu kikarushaho gukomera no gutekana.
Uyu mwaka mushya rero ni amahirwe tubonye yo kwiyemeza gukorera igihugu mu bitekerezo byanyu n’amasengesho byatuma mukomeza kwiyemeza kugikorera, mufatanyije mukubakira ku byagezweho mugamije kugeza ku banyarwanda ibindi birushijeho, bityo igihugu gikomeze kubagirira ikizere n’icyubahiro mukwiye mwagezeho mu myaka yashize. Mugire amahoro y’Imana mwese kandi Imana ihe umugisha igihugu cyacu.”
Yanditswe na Gisele Nishimwe
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->


text:
Uburyo bwiza bwo gufasha abana bawe gukora neza mu ishuri ni ukubereka ko ishuri ndetse n’umukoro ari byiza kuri bo ndetse no kumuryango wose muri rusange. Ni ngombwa hari ubundi buryo bwinshi wakwereka abana bawe k’ubwo kubitaho. Dore zimwe mu nama ugirwa.
Niwowe mwarimu wa mbere kandi w’ingenzi ku bana bawe. Uzi ko abana bawe ari beza kurusha undi muntu uwo ari we wese, kandi ukaba ubitaho bihagije kurenza ikintu icyo ari cyo cyose. Kurikirana rero uburezi bwabo intabwe ku yindi kuva kubufasha bw’umukoro kugeza ku nama zihuza ababyeyi ndetse n’abarezi.
Umushyikirano ugirana n’abana bawe ushobora gutuma batagira ibibazo mu ishuri. Abana bakeneye ubafasha gufata ibyemezo mu masomo, imyitwarire, igihuga-ngenera, umurmo, n’ubukure. Ibi byose kandi bishobora kukorohera, igihe umwana ashobora kukubwira byose.
Ba umwumva mwiza!
Abana bakiri bato, bashaka kuvuga k’umunsi wabo w’ishuri. Noneho, fata igihe cyo kuvuga ndetse no kumva iminsi yose. Nk’umwana umaze gukura, cyane cyane ko abari mamashuri yisumbuye, ababo ntibakunze kurangwaho kuvuga menshi. Oroshya. Shakisha inzira zatuma ukomeza kuba ingenzi mu buzima bw’abana bawe.
Shima giza abana bawe.
Ukeneye kuba umuyobora w’abana bawe. Bwira abana bawe ko ufite ishema ku bwabo niba babikwiye. Iringire ko urimo utanhga ibyo binteto ku bana bawe igihe bariho barashyiraho ikundi gushaka kurenze.
Tanga inkunga yawe bwite.
Fasha abana bawe gukora “Mara” cyangwa kubasomesha muri tumwe mu dutekerezo. Niba umwana afite ibibazo mu ishuri, mufashe kubivamo. Kugira umushyikirano wiyubashye kandi muzima n’anbana bawe bifasha mu gutsinda mu ishuri; N’ubwo waba utarabashije kugira ibihe bihambaye mu ishuri, ushobora gukomeza gufasha umwana wawe kuba “Mutsinzi” ubugwaneza bwawe, kubasetsa ndetse n’urukundo rufasha, bituma habaho itandukaniro hagati yawe n’abana kandi rihambaye.
Kugira imitekerereza mizima
Uburyo bwiza bwo gufasha abana bawe gukora neza mu ishuri ni ukubereka ko ishuri ndetse n’umukoro ari byiza kuri bo ndetse no kumuryango wose muri rusange. Ni ngombwa hari ubundi buryo bwinshi wakwereka abana bawe k’ubwo kubitaho. Dore zimwe mu nama ugirwa.
Labels: ishuri


text:
Kayonza : kwiga gusuka imisatsi byatangiye kumwinjiriza nyuma yo kubura akazi arangije ayisumbuye
Muhawenimana Claudine w’imyaka 20 warangije amashuli yisumbuye nyuma yo kubura akazi yafashe umwanzuro wo kujya kwiga imyuga aho yiga ibyo gusuka imisatsi mu kigo cya VTC Agakiriro Kayonza mu murenge wa Mukarange.
Muhawenimana ukora urugendo rurerure kugirango agere ku ishuli biramugora ariko arihangana. Yagize ati buri munsi nkoresha amasaha atatu ngenda n’amaguru nturuka I Nyawera njya ku ishuli kwiga gusuka nkongera ngataha n’amaguru ariko iyo nabonye amafaranga nshobora gutega imodoka . Biravunanye kugenda amasaha arenga atandatu buri munsi ariko ndihangana. Buri gihe mbyuka sa kumi za buri gitondo njya ku ishuli.
Muhawenimana Claudine Agakiriro VTC Kayonza
Nubwo agenda amasaha menshi, Muhawenimana yemeza ko kwiga imyuga bimwinjiriza bikanamufasha gukemura ibibazo harimo no kwiyushyurira.
Yongeyeho ati Hari igihe mbona nk’ikiraka cyo gusuka abantu umwe akanyishyura nk’ibihumbi 4000 nkabasha kwirihira ,kwizigama 300 buri cyumweru muri koperative nkuriye cyangwa kugura ibindi bikoresho.
Uyu mukobwa wigana n’abandi banyeshuli bagera kuri 75 biganjemo abakobwa batoranijwe kugirango bagezweho amahirwe yo kwiga imyuga ndetse buri umwe yishyura amafaranga ibihumbi 6000 buri kwezi mu gihe cy’amezi 6. biga ubudozi,gusuka,ububaji n’ibindi.
Umuyobozi mukuru w’akarere wungirije ushinzwe imibereho myiza y’abaturage Jean damascene Harerimana atangaza ko byabatunguye kubona umubare munini w’abazitabira aya masomo y’imyuga. Umuyobozi yagize ati tugitangira twumvaga ko bazaza ari bake ariko ubu habarizwa abagera kuri 200 muri kiriya kigo biga ubudozi,gusuka,ububaji n’ibindi. Ni gahunda yo gufasha urubyiruko aho aba bana biga kandi bakahakura ireme.
Umuyobozi yongeyeho ati Ni uburyo twashyizeho gufasha abana kwiga imyuga. Hari urubyiruko rudafite ubushobozi bwo kujya mu mashuli yo hirya no hino bafite ubushobozi buke cyangwa buringaniye. Twarabafashije kugirango babone aho bigira hafi.
Muri Kayonza hari amashuli y’ubumenyingiro VTC agera kuri atatu harimo kabarondo,Mukarange na Gakiriro aho hari abanyeshuli biga imyaka 3, umwaka umwe ndetse n’abiga igihe gito cy’amezi atandatu biri gufasha akarere mu kwesa imihigo y’umwaka utaha wa 2017-2018 mu guhanga imirimo itari iy’ubuhinzi igera ku bihumbi 200.
Nkuko bigaragara muri raporo ya EDPRS 2 , amasomo mato y’ubumenyi ngiro cyane mu byaro agamije gufasha abaturage biganjemo urubyiruko n’abagore kubyaza umusaruro ibyo bize no kwihangira imirimo.
Andi mafoto
Biteze kuzihangira imirimo mu gusuka abantu


text:
Ubu hari gukorwa filime yiswe ‘Shady Commitment’. Tugenekereje mu Kinyarwanda bishatse kuvuga “Ishyaka ry’Ubwihishiro”. Iyi ni Filmi yanditswe n’umunyamahanga ubarizwa mu Budage, Petchou Kamara Kabagambe ariko ubu akaba yaraje gukorera imishinga ye ya filimi mu Rwanda cyane ko avugako afite inkomoko mu Rwanda.
Inyarwanda.com yamwegereye imubaza impamvu yakoze iyi filime ndetse akanayikoreshamo abakinnyi b’abanyarwanda yagize ati "Navuga ko mfite imizi hano, Maman wanjye avuka hano. Yego navukiye muri Congo ariko umuryango wanjye ukomoka hano. Birumvikana ko mfite impamvu zo kuza gukorera hano. Filime izaba iri mu rurimi rw’ikinyarwanda kandi izaba ari filimi yo gucuruza ishimishije.”
Abazakina muri Shady Commitment ubwo bari gusoma ibiri mu nkuru yose
Pitchou Kamara avuga ko intego yabo atari ukwita ku maserukiramico atandukanye ahubwo ari ukwereka abanyarwanda iby’iwabo bakabikunda uko biri.“Ntabwo tugiye kwita cyane ku maserukiramico, ahubwo turashaka ko bizarebwa n’abanyarwanda bose ndetse banatangire gutekereza ku bibazo bibangamiye sosiyete buri munsi.” Iyi filimi izaba igaragaramo ubuzima nyakuri abanyarwanda babayeho by’umwihariko imibanire y’abashakanye n’uburinganire mu miryango.
Bamwe mu bakinnyi bamenyekanye cyane muri Cinema bazagaragara muri iyi filime
Iyi ni filime izagaragaramo bamwe mu byamamare muri Cinema Nyarwanda. Ubwo Inyarwanda.com yaganiraga n’umwe muri bo, Kirenga Saphine yadutangarije ko ibi bigaragaza ko Abanyarwanda bashoboye “Turashoboye! Ni uko tutarabona isoko ngo twaguke ariko ubundi turashoboye rero iyo nabo bamaze kumenya ko hari icyo dufite baza kureba uko batubyazamo umusaruro."
Kirenga Saphine yasobanuye ibyo bazungukira muri iyi filimi
Saphine Saphine yagize ati: "Iyi projet ni ukwagura imbago kuko uriya niba aturutse mu gihugu cye akaza tugakorana, hari abandi bantu baziranye dushobora kuzagirana connection tukamenyana tukagura imbago mu byo dukora.” Saphine kandi akomeza avuga ko zimwe mu mbogamizi bashobora kuzahura nazo mu gukorana n’umunyamahanga yavuze ko atari nyinshi. Yagize ati:
Urebye buri gihugu kigira amarangamutima yabo…Amarangamutima yacu ntabwo ari kimwe n’ay’ab’ahandi. Hari igihe ujya gukina (actinga) ugasanga biragoranye mu gushaka gushyiramo amarangamutima yabo kandi wowe ufite ay’abanyarwanda. Bikugoraho gato ariko ugendana nabo. Directing ye ishobora kuzatugoraho ariko nta kibazo tuzabigendamo neza.
Keneddy Jones Mazimpaka ni we uzayobora iyi filime, avuga ko abona nta mbogamizi bazahura nazo cyane ko izatunganywa n’umunyarwanda, igakinwa n’abanyarwanda mu rurimi rwabo gakondo. Yagize ati “Tuzi neza ko izakorwa mu buryo navuga yuko ari bwiza, mu buryo bunoze kandi izakorwa n’abantu babizi, babimenyereye kandi babifitiye ubushobozi. Ari ku bakinnyi, ibikoresho…buri umwe wese uzaba uyirimo azaba afite akazi arimo gukora kandi abimenyereye.”
Kennedy ni we uzakurikirana itunganywa ry'iyi filimi
KANDA HANO UREBE IKIGANIRO KURI IYI FILIMI


text:
Nyakubahwa Umunyamabanga wa NCC,
Nyakubahwa Umuyobozi wa World Vision mu Rwanda,
Banyakubahwa Muhagarariye amadini na Kiliziya Gatolika muri hano
Barezi dukunda,
Bana bagenzi banjye, Muraho ni amahoro.
Mu izina ry’abana bose duteraniye hano kuva ejo kuwa kabiri tukaba tuzataha kuwa gatanu tariki ya 11 Kanama 2017, ndashimira abantu bateguye kino gikorwa rwose. Nimubahe amashyi..
Ntabwo byakundaga ko abana bose b’amadini yose bahurira hamwe. Nyine ni byiza ko duhura, tukamenyana, tugakina, tukiga ijambo ry’Imana ritunga roho zacu. Mwatubwiye ko ari ubwa gatatu biba, ariko jye ni ubwa mbere nza. Nabikunze. Kandi narebye no ku minwa n’amaso ya bagenzi banjye b’abana, biragaragara ko babikunze cyane. Turashimira rero World Vision ndetse n’abayobozi b’amatorero na Kiliziya Gatolika. Abasenyeri, abapasitoro, abapadri nabo bishimye kubona abana bangana gutya.
Abana twese dukunda guhura, tugahabwa inyigisho n’ababyeyi cyangwa abarezi bacu. Biradushimisha cyane. Kandi iyo umwana yishimye araririmba akanaseka. Mbaririmbire?....(Akaririmbo)
Twatangiye kuganira ku nsanganyamatsiko ivuga ngo: “Mwana, umvira ababyeyi bawe” dusanga mu gitabo cy’Imigani umutwe wa mbere, umurongo wa munani. Nukuri twese twubaha ababyeyi bacu. Mwa bana mwe hari utubaha ababyeyi? Uwo Imana izamuhana. Ariko Imana ikunda abana, na Yezu akunda abana kuko yabwiye abigishwa be ati: Nimureke abana bansange, kuko abigishwa barimo babakabukira bababuza kwegera Yezu. Bana ntihazagire ubabuza kwegera Yezu. Yezu atanga umugisha, atanga ubwenge n’amahoro y’Umutima.
Rero dukunde gusenga, gusoma ijambo ry’Imana, dukunde Bibiliya kuko niyo ibamo ijambo ry’Imana. Kandi idusaba kumvira bose cyane cyane ababyeyi bacu. Imana kandi mu itegeko rya kane idusaba kumvira ababyeyi bacu. Ababyeyi bacu ntabwo ari abatubyara mu nda gusa, n’abarezi bacu, abayobozi bacu, abaturuta bose tubafata nk’ababyeyi bacu.
Mwese rero muri hano muri ababyeyi bacu. Hari abandi babyeyi bacu : Kiliziya ni Umubyeyi wacu, Itorero ni umubyeyi wacu, Leta ni umubyeyi wacu, World Vision ni umubyeyi wacu kuko aba bose bifuza ko dukura neza. Imana izabahe Umugisha kandi na twe tuzabasabira
Abana twese tubifurije Umugisha kandi muragahorana amata ku ruhimbi!


text:
ISOMO RYA MBERE
Isomo ryo gitabo cy’Umuhanuzi Ezekiyeli (Ezk 28, 1-10)
1Uhoraho ambwira iri jambo ati 2“Mwana w’umuntu, bwira icyo gikomangoma cy’i Tiri uti ‘Dore uko Nyagasani Uhoraho avuze : Kubera ko umutima wawe wirase ukaba waravuze ngo : Ndi imana nganje mu nyanja rwagati; nyamara kandi uri umuntu nturi Imana, n’ubwo wigereranya n’Imana bwose. 3Wigize umuhanga utambutse Daneli, dore ngo ko nta banga ujya uyoberwa. 4Kubera ubuhanga n’ubwenge ufite wagwije umutungo, zahabu na feza ubihunika mu bubiko bwawe. 5Ubwenge bwawe n’ubucuruzi byatumye wongera umutungo wawe, maze ubukire bwawe butera umutima wawe kwikuza ! 6Ni yo mpamvu Nyagasani Uhoraho avuze ati ‘Kuko wigereranyije n’Imana, 7ngiye kuguteza abanyamahanga b’ababisha kurusha abandi. Bazakura inkota barwanye ubwo buhanga bwawe, icyubahiro cyawe bagihindanye. 8Bazakuroha mu rwobo, maze upfire rubi mu nyanja nyirizina. 9Uzongera se uvuge ngo : Ndi Imana, igihe abishi bawe bazaba bagusatiriye ? Oya da ! Nturi Imana ahubwo uri umuntu, ndetse uri mu maboko y’abagusogota. 10Uzapfa urw’abatagenywe ugwe mu maboko y’abanyamahanga, kuko jyewe Uhoraho ari ko navuze.’”
INDIRIMBO (Ivugururamategeko 32, 26-27b, 27cd.29, 30, 35c-36b)
Inyik/ Imana ni Yo Mugenga w’ubugingo n’urupfu !
Naravuze nti “Mba mbajanjaguye nkabahindura ubushingwe,
nkazimangatanya icyatuma bibukwa mu bantu,
iyo ndatinya ko ababisha banyigambaho ! ”
Abanzi babo ntibajye aho ngo bibeshye.
Ntibakibeshye bavuga ngo “Ni twe twabarushije amaboko turabatsinda,
ngo ntabwo ari Uhoraho wakoze ibyo byose !”
Iyo baba abanyabwenge bari gusobanukirwa na byo,
nakamenya ibibafitiye akamaro mu gihe kiri imbere.
Umuntu umwe gusa yabasha ate kwirukana abantu igihumbi,
abantu babiri gusa babasha bate kwirukana abantu ibihumbi cumi,
atari uko Urutare rwabo ruba rwabarekuye,
maze Uhoraho akabatanga ?
Koko rero umunsi w’ibyago uri bugufi,
ibihano byabateganyirijwe ntibigitinze.
Uhoraho agiye gucira urubanza umuryango we,
akazagirira ibambe abayoboke be.
IBANGONDIRIMBO RIBANZIRIZA IVANJILI (2Kor 8, 9)
Alleluya Alleluya.
Yezu Kristu, ni We mukire wemeye kwigira umukene,
kugira ngo adukungaharishe ubukene bwe.
Alleluya.
IVANJILI
+ Matayo (Mt 19, 23-30)
Muri icyo gihe, 23Yezu abwira abigishwa be ati “Ndababwira ukuri : kwinjira mu Ngoma y’ijuru biraruhije ku mukungu ! 24Koko nongere mbibabwire : byoroheye ingamiya guca mu mwenge w’urushinge, kurusha uko byoroheye umukungu kwinjira mu Ngoma y’ijuru.” 25Abigishwa bumvise ayo magambo baratangara cyane, barabaza bati “Ni nde ubasha kurokoka ?” 26Yezu arabitegereza maze arababwira ati “Ku bantu ntibishoboka, ariko ku Mana byose birashoboka.” 27Nuko Petero araterura aramubwira ati “Nkatwe twaretse byose tukagukurikira tuzamera dute ? 28Yezu arabasubiza ati “Ndababwira ukuri : mwebwe mwankurikiye, igihe byose bizavugururwa, igihe Umwana w’umuntu azaba aganje ku ntebe ye y’ikuzo, namwe muzicara ku ntebe cumi n’ebyiri mutegeke imiryango cumi n’ibiri ya Israheli; 29n’umuntu wese uzaba yararetse amazu, cyangwa abavandimwe be, cyangwa bashiki be, cyangwa se, cyangwa nyina, cyangwa abana, cyangwa isambu ye abitewe n’izina ryanjye, azabisubizwa incuro ijana kandi azatunga ubugingo bw’iteka. 30Abenshi mu ba mbere bazaba aba nyuma, n’abenshi mu ba nyuma bazaba aba mbere.”


text:
Ishyirwaho ry’Ikigo Mpuzamahanga cy’i Kigali gishinzwe Ibikorwa by’Ubucuruzi n’Imari, KIFC (Kigali International Financial Center), ryemejwe mu nama y’Abaminisitiri yateranye ku itariki ya 5 Ukuboza 2017 iyobowe na Pereza Paul Kagame.
Iki kigo kizaba ari igicumbi cy’ibigo birimo amabanki, amasoko y’imari n’imigabane, ibigo bitanga ingwate n’inguzanyi, kizatuma u Rwanda rujya ku rwego rwo gucunga imari y’abandi.
Mu kiganiro n’Ikinyamakuru PanorActu, Umuyobozi Mukuru w’Ikigo cy’Isoko ry’Imari n’Imigabane, RSE, Célestin Rwabukumba yavuze ko u Rwanda rukomeje gukora ibishoboka byose ngo rwinjire mu ruhando mpuzamahanga, ikigo KIFC kikazashimangira ibimaze kugerwaho mu koroshya ubucuruzi, ishoramari no kongera ibikorwa ku isoko ry’imari.
Ati” Ibi biragaragaza ko u Rwanda ruzaba ruteye indi ntambwe mu kwinjira mu bihugu bikomeye mu bijyanye n’imari. Dufite ibikenewe byose ngo tubashe gucunga amafaranga y’abandi. Dufite umutekano ndetse abantu badufitiye icyizere.”
Uretse kuba kandi iki kigo kizagira uruhare mu kuzamura umusaruro mbumbe w’igihugu, GDP, kizatuma u Rwanda rubasha gucunga konti za banki ziri mu bindi bihugu, bityo abashoramari bitabire kuza kubitsa amafaranga yabo mu Rwanda, kabone nubwo ibikorwa byabo byaba biri ahandi.
Ibi bisobanuye ko u Rwanda ruzajya rugira inyungu runaka ruca uwo ari wese uzajya aba yazanye amafaranga, ikazajya ishyirwa ku ijanisha riri ku kigero cyumvikanyweho hagati y’impande zombi. Ubusanzwe inyungu ikunze kuba iri hagati ya 1-2%.
Rwabukumba ati “ Iryo janisha ry’amafaranga yashyizwe muri banki riguma mu gihugu, ibi kandi bizagira uruhare mu kongera akazi ku batanga serivisi z’imari dore ko buri mwaka abatari bake barangiza kaminuza.”
Umuco wo gushyiraho ibigo bishinzwe gucunga imari z’abandi watangiye mu kinyejana cya 11, mu bifite amateka akomeye harimo icya Amsterdam, Londres, Paris, New York na Tokyo.


text:
Ntutinye ibyo ugiye kuzababazwa TWAGIRAYEZU Alexis
Ntutinye ibyo ugiye kuzababazwa. Dore Satani agiye gushyirisha bamwe muri mwe mu nzu y’imbohe kugira ngo mugeragezwe, kandi muzamara iminsi cumi mubabazwa. Ariko ujye ukiranuka uzageze ku gupfa, nanjye nzaguha ikamba ry’ubugingo. Ibyahishuwe 2:10
Aya magambo yabwiwe Itorero ry’ I Simuruna nkuko bigaragara ku murongo wa 8 w’ iki gice.
Iri Torero rikaba ryari rizwiho:
1. Amakuba
2. Ubukene
3. Gutukwa
Gusa Yesu akavuga ko ari abatunzi( Soma umurongo wa9)
Ushobora kwibaza uti: Ni gute abantu baba abakene kandi ari abatunzi?
Dusome Abafiripi 3:8 Ndetse n’ ibintu byose mbitekereza ko ari igihombo kubw’ ubutunzi butagira akagero, aribwo kumenya Kristo Yesu. Ubundi ubutunzi bw’ iby’ isi bushobora kubarwa. Ninayo mpamvu bajya batangaza abantu bambere bakize ku isi.
Ariko kumenya Kristo Yesu, ni ubutunzi butagerwa, butabarwa, ni ubutunzi burenze ibipimo byose by’ abantu.
Mose we ngo yatekereje yuko gutukwa bamuhora Kristo, ari ubutunzi buruta ubw’ abanyegiputa babitse bwose( Heb 11:26 )
Umurongo twasomye uvuga ko Satani agiye gushyirisha bamwe mu nzu y’ imbohe.
Satani ajya ashyirisha abera mu bibazo bitandukanye: Igifungo, uburwayi, ubukene, ubupfubyi, ubupfakazi n’ ibindi byinshi nk’ ibyo yakoreye Yobu( Soma Yobu1 )
Ntukabitinye , kuko dukwiriye kubicamo niba dushaka kwinjira mu bwami bw’ Imana ( Ibyak14:22)
Abatubanjirije barababajwe cyane:
Yohana Umubatiza, Yesu avuga ko mu babyawe n’ abagore hatugeze kubaho umuruta( Mat11:11 )
Ni ukuvuga NGO uretse Adamu na Eva umugore ( umufasha )we, abandi Bose Yohana araturuta. Ariko dore yarafunzwe, kugeza aho bamuca igihanga ( Mariko 6:27 )
Sitefano umwe mu badiyakoni bambere yicishijwe amabuye ( Ibyak 7:58 )
Pawulo intumwa ya Yesu, wakoze umurimo munini cyane, wananditse byinshi kuri Yesu. Ati: mbarusha
a. mu mihati
b. gushyirwa mu mazu y’ Imbohe
c. Gukubitwa birenze urugero
Avuga ukuntu kenshi yari mu kaga k’ urupfu n’ ibindi byinshi( 2 kor11:23-27 )
Abizera bo hambere barababajwe kugeza aho n’ isi itari ikwiye ko bayibamo ( Heb 11:38 ) kuko batumbiraga ubuzima bwiza tuzabamo I wacu mu Ijuru bakabona budakwiriye kugereranwa n’ Imibabaro, Imana Ishimwe cyane.
Twasomye ngo: ujye ukiranuka uzageze ku gupfa. Nyamara muri iyi minsi abantu baba mu nsengero, benda gushyingirwa bagahana avance, bananiwe kwihanganira iminsi mike gusa.
Abantu bakagura impushya zo gutwara ibinyabiziga kubera gutinya gutsindwa. Bagahimba ibinyoma mu nkiko. Abanyeshuri bakagura amanota, bagakopera, bakadodesha memoir n’ ibindi byinshi bibi
Indir. 70 mu z’ Agakiza iti: Reka gutinya ibizakubaho, Imana Irakurinda
Ushobora kuba wari waratinye ejo hazaza, ugaca inzira zidakwiye,emera intege nke zawe, winginge Yesu Akubabarire.
Imana Ibahe Umugisha.
Yari mwene so TWAGIRAYEZU Alexis


text:
Amasomo tuzirikana :
Intg : 9, 8-15
Zab : 24
1Pet : 3, 18-22
Mk : 1. 12-15
Bavandimwe, kuva kuwa gatatu w’icyumweru turangije ( Uwagatatu w’Ivu) twatangiye igisibo cy’umwaka wa 2012. Ni igihe gikomeye mu buzima bw’umukirisitu. Dutangiye igisibo mu gihe abantu benshi b’ iki gisekuru bakomeje kwigomeka ku Mana barangwa n’ubunebwe, ibikorwa by’urukozasoni, gutesha agaciro ikiremwa muntu , ndetse no kwirengagiza ibintu by’ingezi byakagombye kuranga umuntu nyawe cyane cyane umukirisitu. Urukundo ruri kugenda rukendera mubantu, ubuvandimwe buri gusimburwa n’ imari, umuntu ari kugenda ahinduka igikoresho cy’abifite, …
Igisibo rero ni igihe cyo kugarukira Imana tukemera kuyobirwa n’Ijambo ryayo. Ni igihe cyo kunoza umubano wacu n’Imana, ni igihe cyo kurangamira Yezu Kirisitu tukamwigana ingendo.
Imihango n’ibindi bikorwa dukora mu gisibo nko gutanga imfashanyo y’abakene, isengesho, gusangira,… intego yabyo ni ugufasha umuntu mu rugendo rwe rwo kwiyunga n’Imana, rwo kwisubiraho nk’ukoYezu ubwe aduhamagarira.
Iki cyumweru cya mbere cy’igisibo, kiduha kuzirikana amagambo ya Yezu mu ntangiriro y’ukwigaragaza kwe: “ igihe kirageze; ingoma y’Imana iregereje. Nimwisubireho kandi mwemere Inkuru Nziza”. Igihe cy’igisibo ni umwanya ku bakirisitu, wo kumva icyo Nyagasani aduhamagarira.
Ubusanzwe, ubutayu ni ubutaka Imana itahaye uburumbuke: amazi ni imbonekarimwe, ntibushobora no guturwa. Ni intaho ya za roho mbi, ahabera ibigeragezo n’intambara yo kurwanya ikibi. Inyikirizo yo mu isengesho rya Kiliziya ryo mu gihe cy’igisibo ibivuga neza iti: “amaso tuyahanze Yezu Kristu, twinjire mu rugamba rw’Imana”. Ubutayu ni ahabera intambara ya roho. Ubuzima bwa gikristu ni intambara yo kurwanya ikibi”. Urwo rugamba turushoza turi kumwe na Yezu, we watsinze ikibi.
Ariko nanone igihe cyo kunyuzwa mu butayu ni nacyo gihe tugirana Isezerano n’Imana. Ni igihe Imana ireshya umuryango wayo. Ni igihe cyo gutungwa na Manu n’amazi afutse avubutse mu Rutare, ni igihe cyo gutungwa n’ibyo byiza by’Imana! Ni igihe cyo guceceka no gutuza, igihe cyo kuzirikana ku ijambo ry’Imana, igihe cyo kwiyinjiramo. Ni igihe cyo kuzirikana ku ntege nke za Muntu. Ni igihe gikwiriye cyo gusenga no kwisubiraho tugatega amatwi Imana yo ishaka kugirana isezerano natwe nk’uko tubizirikana mu masomo matagatifu
Bavandimwe, kugira ngo tujyane na Yezu mu butayu hari ingingo eshatu z’ingenzi tugomba kuzirikanaho nk’uko tubisaba n’amasomo matagatifu ya none.
Kwisubiraho tugatera iby’isi umugongo no gusenga.
Bavandimwe, guhitamo ni ukuzinukwa! Mu butumwa Umubyeyi Bikira Mariya yatangiye ikibeho, yadusabye kwisubiraho no gusanga nta buryarya. Yezu amaze kubatizwa na Yohani Batisita muri Yorudani ijwi ry’Imana ryaturutse mu Ijuru rivuga riti: “ uri Umwana wanjye nkunda cyane unyizihira” ako kaanya Roho Mutagatifu amuganisha mu butayu ahamara iminsi mirongo ine ashukwa na sekibi. Yahabanaga n’inyamaswa, abamalayika bakamuhereza. (Mk1,11-13).
“Uri Umwana wanjye nkunda” Yezu amaze kubwirwa ayo magambo akomeye, yahisemo kuyazirikana iminsi mirongo ine n’amajoro mirongo ine yiherereye asenga ashukwa na sekibi, maze yiyemeza kuyitsinda buheriheri aducunguza Urupfu n’Izuka bye.
Tuzirikane ko umubare 40 ku mu kirisitu ufite byinshi utubwira:
- Abayisiraheli bamaze imyaka mirongo ine mu butayu mbere y’uko bagera mu gihugu cy’isezerano
- Kugira ngo bahure n’Imana, Musa na Eliya biteguye iminsi mirongo ine.
- Tumara iminsi mirongo ine y’igisibo idutegurira ibyishimo bya Pasika.
Kujya mu butayu ni ukwemera gushoza urugamba rwo guhashya sekibi,(shitani), umwanzi uteza amacakubiri mu bantu, umushukanyi, uteza umutekano muke muri twe, uteza umwiryane mu bantu. Ibi byose Yezu Kirisitu yarabitsinze. Ubumwe, kwihanganirana no koroherana ni imbuto za Roho w’Imana. Yezu rero yatsinze sekibi kandi natwe nitumukomeraho, tukizitura ku by’isi azadufasha kuyitsinda.
Kwigomwa tugasangira n’abashonji
“Yahabanaga n’inyamaswa abamalayika bakamuhereza.” Ukwicishabugufi k’umwana w’Imana kwatumye ajya mu butayu guturana n’inyamaswa. Ibi bigatuma tuzirikana ku magambo dusanga (Phil 2, 5-11) “ N’ubwo we yari afite imimerere imwe n’iy’Imana ntiyagundiriye kureshya nayo. Ahubwo yihinduye ubusabusa yigira nk’umugaragu….yicisha bugufi kurushaho yemera kumvira ageza aho gupfa, apfira ndetse ku musaraba….” Yezu yigomwe ikuzo ry’ubumana maze yihindura ubusabusa. Natwe muri iki gihe duharanira amakuzo, abenshi bishoboye bakiyita ko bahekera ababyeyi kandi babamunga bakabacyuza ibyo bafiteho uburenganzira, ni mucyo twigire kuri Yezu ubwe, buri muntu yisanishe na mugenzi we.
Yezu Umwana w’Imana wemeye kubana n’inyamaswa, ahuza ab’ijuru n’ab’isi, Ni umuhuza w’ibiremwa byose nk’uko tubisanga mu buhanuzi bwa Izayi 11, 6-9: “ Ikirura kizabana n’umwana w’intama….ntawe uzaba akigira nabi, cyangwa ngo akore amahano ku musozi wanjye mutagatifu, kuko igihugu kizasakarwamo n’ubumenyi bw’Uhoraho, nk’uko amazi yuzura inyanja.” Nimucyo natwe tujyane nawe mu butayu tumwigireho kubana no kubanisha bagenzi bacu. Yezu aradutumira ngo tujyane nawe mu butayu kugira ngo tumwigireho kumera nkawe, kuba abanyarugwiro, kwitangira abandi, urukundo n’indi migenzo myiza yo guhinduza isi. Kugira ngo tubashe gusa nawe aradusaba guhinduka: “ Nimwisubireho maze mwemere Inkuru Nziza”, no gukomera ku masezerano ya Batisimu tukabaho mu bigahemuka. Petero Intumwa atubwira ko Batisimu twahawe igomba kuduha kugana Imana dufite umutima utunganye. ( 1 Pet 3, 21)
Kubaho mu budahemuka
Bavandimwe, muri iki gihe hari ingeso isigaye yeze yo kutubahiriza inshingano cyangwa se amasezerano yagiriwe mu ruhame ku bantu benshi. Twe abakirisitu , tuzirikane ko muri batisimu twiyemeje kwanga icyaha, dusezerana kuba aba Kirisitu. Muri iki gihe tuzirikane ku muhamagaro wacu, twisuzume tutihenda maze turebe niba koko twaratunganiye Imana, hanyuma bitubere impamvu yo kwisubiraho no gufata icyemezo cyo gukomera k’Uwo twemeye.
Dutege amatwi Roho Mutagatifu tumwumvire, twiyambaze umubyeyi Bikira Mariya kugira ngo tubashe kunyura Imana.
Bikira Mariya Nyina wa Jambo: Udusabire!
Diyakoni Augustin NZABONIMANA.


text:
Yavutse mu mwaka w’1046 muri Hongriya aho Se yari yarahungiye avuye mu Bwongereza.Nyuma yaho umuryango we wasubiye mu Bwongereza mu 1070,yashakanye na Malikoluni wa gatatu,umwami wa Ekosi.Yabaye umugore w’intangarugero yari afite abana umunani. Margarita wari umwamikazi w’impuhwe nyinshi kandi wicisha bugufi . Yakunze abaturage b’igihugu cye ariko cyane cyane abakene.Yafashije na Kiliziya kuri byinshi atuma igira ubwumvikane nyakuri n’ubutegetsi bw’igihugu.Yapfuye tariki ya 16 Ugushyingo 1093.
Yavukiye mu gihugu cy’ubudage.Mu mwaka w’1261,yujuje imyaka itanu ababyeyi be bamujyanye mu babikira ,bamutura Nyagasani.Abo babikira nibo bitaye cyane ku burere bwe . Muri Monasiteri yahigiye byinshi ndetse aba umuhanga mu kuririmba no guhimba indirimbo za Kiliziya.Mu mwaka 25 yatangiye kubonekerwa hanyuma arahinduka asaba kujya mu babikira n’uko aremererwa.Yakundaga gushengerera isakaramentu ritagatifu.Yakundaga gusoma Bibiliya n’inyandiko z’abarimu ba Kiliziya ndetse na we yanditse ibitabo byinshi kandi byiza.Jeriturda yari umuntu ukunda kuganira agasetsa cyane.Yitabye Imana tariki ya 13 ugushyingo 1302.


text:
Inyigo y’abashakashatsi yerekanye ko abantu bakunda amafunguro adafite intungamubiri bakunda kugira ukwihangana guke mu gutsinda ibishuko n’ibigeragezo.
Ni ubushakakashatsi bwakorewe ku banyeshuri 81,hagenda harebwa amahitamo 100 bagiye bafata ku mafunguro afite intungamubiri ndetse n’atazifite.
Paul Stillman wayoboye ubwo bushakashatsi yagize ati "Imyitwarire yacu ku byo dukunda kurya igaragaza n’uburyo twitwararika. Ku bantu batazi kwitwararika cyangwa se kwigenzura bafata amafunguro atarimo intungamubiri kandi hari andi afite intungamubiri. »
Mu bugenzuzi bwabo bashyize amafoto muri mudasobwa ya buri munyeshuri, uko umunyeshuri yayifunguranga hahitaga hazaho amafoto, imwe iriho ifoto y’ibyo kurya bifite intungamubiri n’indi y’ibyo kurya bitarimo intungamubiri.
Bimwe byabaga birimo imboga ibindi ari ibyakorewe mu nganda byagereranyijwe n’ibitarimo inkungamubiri zihagije.
Abahise birukira ku mafoto agaragaza ibyo kurya bitarimo intungamubiri, ngo harebwe ibyemezo bafata no mu buzima busanzwe basanga batagira ukwitwararika. Bene abo bantu ngo iyo ibigeragezo cyangwa ibishuko bibagezeho bakunze gutsindwa.
Abandi bahisemo ibyo kurya bifite intungamubiri, ngo babanzaga kurwana no gufata icyemezo bakagenzura impamvu y’amahitamo yabo, ibyo rero ngo ni kimwe n’uko mu buzima busanzwe babanza gushishoza bakagira n’ukwihangana mu buzima bwabo.


text:
AMASOMO
1. Jb7, 1-4.6-7
2. 1Kor9, 16-19.22-23
3. Mk1, 29-39
Isomo rya mbere ry’uyu munsi ryavuye mu gitabo cya Yobu. Iki gitabo, mu mitwe yacyo wa mbere nuwa kabili, badutekerereza ukuntu uwo mugabo Yobu yari yarahiriwe muri byose, akiberaho mu mahoro kandi yubashywe nabo babanaga. Nyuma aliko aza kugeragezwa, avutswa abana be; ibye byose birayoka, ndetse ararwara bikabije. Inshuti ze rero ziza kumusura kubera ibyo bibazo yahuye nabyo. Mu kumuhumuriza rero, bajyaga impaka ku mvano y’ibyo byago byamuteye, bakamwumvisha ko yahaniwe ibicumuro bye. Muri iri somo rero, umunyabuhanga aratwumvisha uburyo ubuzima bwa muntu ari bugufi cyane kandi buyoka vuba bugakendera nk’igihu. Kubaho kwa muntu ni nko kurwana intambara; iyo aryamye ntarota bukeye, niyo abyutse akibwira ko buri bwire akiriho” (Yb7, 1.4). Icyo tugomba kumenya ni uko ubuzima bufite ibizazane byabwo: Indwara z’amoko ari azwi n’atazwi, ibiza, ibyago byo gupfusha abo twakundaga n’ibindi bitera muntu bitamuteguje bikanamutera kwiheba. Tutibanze ku mvano y’ibyo byago, reka turebe uko tubyakira. Ibyo bibi byose duhura nabyo muri ubu buzima tubyakira dute?
Hari ababibonamo umuvumo w’Imana; Imana yatereranye umwana wayo. None se ko yari ishoboye gutuma bitabaho, kuki yaretse bibaho? Hari abandi babibonamo igihano Imana yahanishije umunyabyaha kuko bayicumuyeho. Hari ndetse nabandi bumva ko ari umwanzi ubikora. Ibyo byose bituma hari abinubira ibyago, nuko Imana bakayishyira ku ruhande kuko yabatereranye muri ibyo byose bahuye nabyo. Nuko bagatangira guhakana ububasha bw’Imana ishoborabyose, amizero yabo bakayashyira mu bigirwamana. None se ubwo koko ibyago duhura nabyo twajya tubyakira dute? Indwara zitubuza amahoro n’amahwemo twazakira dute? Yobu niwe ugira uti : « ko twakira nk’umugisha ihirwe Imana iduhaye, ni kuki tutakwakira neza ibyago itwoherereje ? (Yb2, 10b)». Ibi byose rero biratuganisha ku Ivanjili tumaze gusoma.
Imana niyo nyiri ubuzima (Yh 3, 36; 5, 26; 6, 35; Tt2,11), ikaba ibufiteho ububasha bwose (Jn11, 25). Nubwo bwose buyoka mu maso ya muntu, kuri Yezu, ubuzima ni buzima kandi buzahoraho (Yh17, 2; Ibyak2, 27). Uhuye nawe amuha ubuzima, uwo asanze mu burwayi amusubiza ubuzima. Uwo « yegereye akamufata akaboko, akamuhagurutsa”, umuriro urazima, nuko agatangira kumuhereza(Mk1,31b). Yezu rero niwe soko y’ubuzima (Yh1,4) kuko abwifitemo akaba ashobora kubuha utabufite. Ibyagendekeye Nyirabukwe wa Simoni, ninabyo byabaye ku mugore wari urwaye indwara yo kuva amaraso yari amaranye imyaka cumi n’ibiri(Mk5,25.29), nibyo kandi biba ku mukobwa wa Yayiro (Mk5,23.35.39 ; Lk8,40-56). Amasomo rero y’uyu munsi, aratwereka ko tutagomba kwiringira ubu buzima buzima( byumve nko kuzima by’umuriro) ahubwo tugomba kwiringira Yezu Kristu we utanga ubuzima kandi bukaba ari ubuzima buzima butazima. Ntabwo tugomba guterwa agahinda n’ibyago n’indwara duhura nabyo, ahubwo tugomba kumenya ko Ububasha bw’Umusumbabyose buri ku kinyabuzima icyo aricyo cyose : Ategeka roho mbi zikamwumvira (Mk1, 17), uburwayi bwose burakira (Mk1, 32.34) ndetse nabapfuye abasubiza ubuzima (Mk5,35-39). Tumenye neza tudashidikanya uyu munsi ko Yezu ar we soko y’ubuzima. Niwe ukomeza guhagurutsa abaguye, agakomeza amavi adandabirana y’abanyantege nke. Nitumutabaza (Mk1, 30) byanze bikunze azatwumva kandi azadukorera icyo twifuza. Nta kindi cyamuzanye (Mk1, 38) ku isi atari ugutanga ubuzima
bw’Inkuru nziza yamamaje guhera muri Galileya kugera muri Yudeya yose ndetse akanishyiriraho Intumwa zo gukomeza uwo murimo ari nawo kuri Pawulo abanyakorinti batumva impamvu ahara ibyo afitiye uburenganzira(1Kor9,1-23) bakagira ngo kwamamaza iyo Nkuru nziza abikora ku bwende bwe ntawamutumye (1Kor9,17-18).
Nimucyo rero tumwegerane ukwemera nyako, maze adukize ibyago n’amakuba yose duhura nabyo. Uburwayi bwawe bwaba ubw’umubiri cyangwa ubw’umutima (ibikomere ubana nabyo byose ) bimubwire akuri hafi mu masakaramentu ye, bimwereke kuko akuri bugufi muri Kiliziya ye, bimuhishurire byose ntaburyarya, kuko yiteguye kugukiza (Iz35,4 ; Yer15,20 ; Lk19,10 ; Yh12,47).
Deacon Cyprien HAVUGIMANA


text:
NIMUKANGUKE! Werurwe 2014 | Ibintu utari uzi ku byerekeye irema
Hari itandukaniro rinini hagati y’ibyo Bibiliya ivuga ku byerekeye irema n’icyo abantu benshi babitekerezaho.
Hirya no hino ku isi
Ingingo zirimo: umutingito utewe n’amariba y’amazi, igihugu cya mbere gikoresha amafaranga menshi mu bukerarugendo n’icibwa ry’amashashi.
INGINGO Y'IBANZE
Ibintu utari uzi ku byerekeye irema
Ese inkuru yo muri Bibiliya ivuga iby’irema ihuza na siyansi?
ICYO BIBILIYA IBIVUGAHO
Amafaranga
Ese koko amafaranga ni umuzi w’ibibi byose?
ISI N'ABAYITUYE
Twasuye El Salvador
Menya abantu barangwa n’urugwiro bo mu ‘gihugu cy’ibirunga.’
Ibyo utari uzi ku marira yawe
Amarira yacu adutandukanya n’inyamaswa. Mu buhe buryo?
INAMA ZIGENEWE UMURYANGO
Mu gihe wumva ko washatse nabi
Ese wumva uwo mwashakanye ari nka mugenzi wawe mufunganywe? Dore ibintu bitanu byagufasha kugira urugo rwiza.
ESE BYARAREMWE?
Uruhu rw’inzoka
Ni iki gituma uruhu rw’inzoka ruramba ku buryo ishobora kurira ibiti bihanda, cyangwa ikagenda mu mucanga uyijomba?
Ibindi wasomera kuri interineti
Ese ufite incuti cyangwa wumva uri wenyine?
Gushaka incuti ntibyoroshye. Ese ni ngombwa ko uba uzwi? Wakora iki ngo ugire abantu muhuza maze mube incuti?
Nakora iki ngo ncike ku ngeso yo kurazika ibintu?
Reba inama zagufasha gucika ku ngeso yo kurazika ibintu
Wabwirwa n’iki ko ukwiranye n’umuntu runaka?
Wakora iki ngo wirinde kureba ibigaragarira amaso gusa, maze umenye incuti yawe neza?
Icyo abakiri bato bavuga ku birebana no kubuzwa amahwemo n’umuntu ashaka ko muryamana
Umva uko bagenzi bawe bavuga ibyo kubuzwa amahwemo n’umuntu ushaka ko muryamana, n’icyo wakora bikubayeho.
Umwitozo: Ni nde wabivuze? (Intangiriro 41-50)
Vanaho uyu mwitozo maze urebe niba ushobora guhuza abantu n’ibyo bavuze.


text:
Page 14 of 21
IBYIZA BYO MU MVA
Iyo umwemeramana amaze gusubiza ibibazo abazwa n’abamalaika mu mva, icyo gihe atangira kubona ibyiza n’ibihembo byo mu mva nk’uko bishimangirwa n’Intumwa y’Imana Muhamadi (Imana imuhe amahoro n’imigisha), aho yavuze iti:
“Iyo umwemera amaze gusubiza, hahamagara umuhamagazi mu ijuru ati: “umugaragu wanjye avuze ukuri, nimumusasire isaso iturutse mu ijuru, mu mwambike imyambaro iturutse mu ijuru, icyo gihe atangira kugerwaho n’impumuro nziza y’ijuru kandi akagurirwa imva ye kugeza aho amaso ye agarukira kureba”. Yakiriwe na AHMAD na ABU DAWUDA
Iyi mvugo y’Intumwa y’Imana iragaragaza ko mu mva harimo ibihembo uwemera Imana atangira guhabwa iyo amaze gusubiza ibibazo abazwa n’abamalaika.
Impamvu zituma umuntu ahura n’ibihano byo mu mva
Impamvu z’ibihano byo mu mva ni nyinshi; muri zo twavuga:
- Guhakana Imana; abahakanye Imana cyangwa ibindi bategetswe kwemera nk’Intumwa zayo, ibitabo n’ibindi, abo bahura n’ibihano bihambaye mu mva zabo kandi bazabibamo igihe cyose no ku munsi w’imperuka bazazurwa bajyanwe mu muriro utazima ni naho bazabamo ubuzira herezo.
- Kutirinda inkari mu gihe cyo kunyara no kubunza amagambo. Aha Intumwa y’Imana umunsi umwe yigeze kunyura ku mva ebyiri maze iravuga iti:
“Mu byukuri abantu bari muri izi mva barimo guhanwa kandi ntibahanirwa icyaha gihambaye; umwe muri bo arazira ko yajyaga abunza amagambon’ubujajwa ateranya abantu, uwa kabiri arazira ko atajyaga yirinda inkari ze mu gihe cyo kunyara”. Yakiriwe na BUKHARIY na MUSLIMU.
- Guhemuka
- Kubeshya
- Kureka gusoma Qor’ani no kuyitera umugongo.
- Ubusambanyi
- Kurya RIBA
- Umwenda (ideni), iyo umuntu afashe ideni agapfa ataryishyuye, abantu be bategetswe kumwishyurira mu mutungo we asize, iyo ntawo yari afite baryishyura mu wabo kugira ngo bo bamurinde ibihano byo mu mva, kuko Intumwa y’Imana ivuga iti:
“Roho y’umwemera ifungirwa ku mwenda (ideni) yariye kugeza igihe wishyuwe”
KURANGIRA KW’IBIREMWA BYOSE
Iyi si tubona ifite ibiyiriho byinshi bitangaje, yuzuye ibinyabuzima bitandukanye ibyo tubona n’ibyo tutabona, bihora mu mirimo bitaruhuka. Ibyo bizakomeza gutyo kugeza ku munsi w’imperuka, aribwo Imana izarimbura ibiriho byose uretse abo izashaka. Imana iragira iti:
كل من عليها فان ويبقى وجه ربك ذو الجلال والإكرام. سورة الرحمن 26-27
“Abari ku isi bose bazavaho hasigare Imana”. Qor’ani 55: 26-27
Nanone Imana iragira iti:
كل شيء هالك إلا وجهه... سورة القصص 88
“Buri kintu cyose kizarimbuka uretse Imana”. Qor’ani 28: 88
Umunsi w’imperuka nugera hazavuzwa impanda inshuro ebyiri; impanda ya mbere niyo izarangiza ubuzima bw’ibiriho hano ku isi no mu ijuru byose, uretse abo Imana izashaka ko badapfa kuri iyo mpanda ya mbere. Imana iragira iti:
ونفخ في الصور فصعق من في السماوات ومن في الأرض إلا من شاء الله... سورة الزمر 68
“Impanda izavuzwa, ibiri mu isi no mu ijuru bipfe uretse abo Imana izashaka”. Qor’ani 39: 68
Iyo mpanda izaba ihambaye kandi iteye ubwoba, kuburyo nivuzwa umuntu azahita agwa aho ari ahapfire ndetse nta ntakintu na kimwe azashobora gukora habe no kugaruka iwe ngo nibura abasigire umurage; Imana iragira iti:
ما ينظرون إلا صيحة واحدة تأخذهم وهم يخصمون فلا يستطيعون توصية ولا إلى أهلهم يرجعون. سورة يس 49-50
“Ntakindi bategereje uretse urusaku rw’impanda ya mbere izavuzwa ikabasanga mu mpaka. Icyo gihe ntibazashobora gutanga umurage nta no gusubira mu babo”. Qor’ani 36: 49-50
Impanda ya kabiri, izavuzwa maze ibiremwa byose bizuke bisubizwe ubuzima, abapfuye basohoke mu mva zabo. Imana iragira iti:
...ثم نفخ فيه أخرى فإذا هم قيام ينظرون. سورة الزمر 68
“Maze hongere havuzwe indi mpanda, abantu bahite bahaguruka bava mu mva zabo”.
Qor’ani 39: 68
Impanda izavuzwa ni iyihe ?
Impanda izavuzwa ku munsi w’imperuka, ni ihembe rizavuzwa n’umumalaika uzategekwa kurivuza igihe azaba abitegetswe n’Imana; ibi bishimangirwa n’imvugo y’Intumwa y’Imana (Imana iyihe amahoro n’imigisha) aho yabajijwe kuri iyo mpanda uko imeze, irasubiza iti:
“Ni ihembe rizahuhwamo”. Yakiriwe na TIRMIDHIY, ABU DAUDA na IBNU HIBAN
UZAVUZA IMPANDA Y’IMPERUKA
Impanda y’imperuka izavuzwa n’umumalaika witwa ISRAFIL (Agire amahoro y’Imana), akaba yiteguye kuzayivuza igihe azategekwa n’Imana kuyivuza. Intumwa y’Imana Muhamadi (Imana imuhe amahoro n’imigisha) iragira iti:
“Mubyukuri, ijisho ry’ushinzwe kuzavuza impanda kuva yashingwa uwo murimo, rihora ryiteguye rireba ku ntebe y’icyubahiro y’Imana, atinya ko ashobora gutegekwa kuvuza impanda atahareba, mbese amaso ye ameze nk’inyenyeri ebyiri zimurika cyane”. Yakiriwe na AL HAAKIM
Iyi mvugo y’intumwa y’Imana iragaragaza ko malayika ushinzwe kuzavuza impanda y’imperuka ahora yiteguye kandi ahanze amaso ye ku ntebe y’Imana y’icyubahiro akanatinya kugira ngo atazacikwa na gato itegeko ryo kuyivuza igihe azaba abitegetswe n’Imana.
UMUNSI IMPANDA IZAVUZWAHO
Impanda izavuzwa ku munsi wo kuwa gatanu (IDJUMA), kuko ariwo munsi imperuka izaberaho; ibi bishimangirwa n’imvugo y’intumwa y’Imana Muhamadi (Imana imuhe amahoro n’imigisha) aho igira iti:
“Umunsi mwiza izuba ryarasheho, ni umunsi wa IDJUMA, niwo munsi ADAMU yaremweho, ninawo munsi yinjijwe mu ijuru, ninawo munsi yarisohowemo n’imperuka ntizaba atari kuwa gatanu”. SAHIHI MUSLIMU
Izuka no guhurizwa mu gihagararo cy’ibarura
Izuka risobanuye gusubiza roho mu mibiri y’abantu bakongera kuba bazima nyuma y’uko bari barapfuye, ibi bikaba bizaba ku mpanda ya kabiri yo ku munsi w’imperuka; icyo gihe roho zizasubizwa mu mibiri maze abantu bose bahite basohoka mu mva zabo bajyanwe ku kibuga cy’ibarura. Imana iragira iti:
ونفخ في الصور فإذا هم من الأجداث إلى ربهم ينسلون. قالوا يا ويلنا من بعثنا من مرقدنا هذا ما وعد الرحمن وصدق المرسلون. سورة يس 51-52
“Impanda izavuzwa maze abantu bahite basohoka mu mva bajye kwa Nyagasani wabo bavuge bati:”Mbega ibyago byacu!” Ese ninde utuvanye mu buryamo bwacu (imva)? Ibi nibyo Imana Nyir’impuhwe yasezeranyije kandi n’intumwa zavuze ukuri”. Qor’ani 36: 51-52
Uko abantu bazazuka bameze
Abantu bazazuka batambaye inkweto, ntamyenda bambaye kandi badakebwe, mbese bazaba bameze nk’uko bavutse. Ibi bishimangirwa n’imvugo y’intumwa y’Imana Muhamadi (Imana imuhe amahoro n’imigisha) aho igira iti:
“Abantu bazazurwa ku munsi w’imperuka nta kweto bambaye, bambaye ubusa nta myenda kandi badakebwe (badasiramuwe), AISHA abaza intumwa ati:”Ese ntumwa y’Imana abagabo n’abagore bazaba bari hamwe barebana?” Intumwa irabasubiza iti:”Yewe AISHA kuri uwo munsi ibintu bizaba bikomeye kurusha kuba bamwe bareba abandi”. Yakiriwe na BUKHARIY na MUSLIMU
Abemeramana bazazurwa mu cyubahiro, nk’uko bishimangirwa n’amagambo y’Imana muri Qor’ani aho igira iti:
يوم نحشر المتقين إلى الرحمن وفدا. سورة مريم 85
“Umunsi tuzazura abatinya Imana bajyanywe kwa Nyagasani wabo mu cyubahiro”. Qor’ani 19: 85
Naho abahakanyi bazazurwa basuzuguritse, bagenza uburanga bwabo babukurura hasi.
Imana iragira iti:
ونحشرهم يوم القيامةعلى وجوههم عميا وبكما وصما مأواهم جهنم كلما خبتزدناهم سعيرا. ذلك جزاؤهم بأنهم كفروا بآياتنا...سورة الإسراء 97-98
“Ku munsi w’imperuka tuzazura abahakanyi bakurura uburanga bwabo hasi, ari impumyi, ibiragi n’ibipfamatwi. Icyicaro cyabo ni mu muriro wa DJAHANAMA, uko uzajya uzima tuzajya tuwongerera ubukana. Icyo nicyo gihano cyabo kuko bahakanye ibimenyetso byacu”. Qor’ani 17: 97-98
Uzazuka bwa mbere
Umuntu uzazurwa mbere y’abantu bose, ni Intumwa y’Imana Muhamadi (Imana imuhe amahoro n’imigisha); ibi bishimangirwa n’imvugo ye igira iti:
“Ni jye munyacyubahiro mu rubyaro rwa ADAMU ku munsi w’imperuka, kandi ni jye wambere imva izakingurirwa”. Yakiriwe na MUSLIM
Imbuga abantu bazahurizwaho
Ku munsi w’imperuka Imana izazura abantu bose bahurizwe ku mbuga nini cyane, ariho bazahagarara bategereje ibarura. Ibi bikaba bishimangirwa n’imvugo yakiriwe na Bukhariy na Muslim, Intumwa y’Imana iragira iti:
“Abantu bazahurizwa hamwe ku munsi w’imperuka mu mbuga y’umweru yererana..”.


text:
”Imisozi uzacukuramo imiringa”
Hari itsinda rikora ubushakashatsi ku byataburuwe mu matongo ryagiye gukora ubushakashatsi mu mikoki no mu buvumo bwo mu butayu bwa Yudaya. Abari barigize bagiye kubona babona bageze ku buvumo bwari ahantu hahanamye cyane. Ese hari ikintu cy’agaciro bari buhabone, wenda nk’ibintu bishishikaje bya kera cyangwa inyandiko zandikishijwe intoki zimeze nk’imizingo yavumbuwe mu Nyanja y’Umunyu? Batunguwe no kuvumbura ibintu by’agaciro kenshi bikozwe mu muringa (byaje kwitwa Nahal Mishmar).
IBYO bintu by’agaciro byari bihishwe bizingiye mu musambi, byavumbuwe muri Werurwe 1961. Byari ibikoresho birenga 400, kandi ibyinshi muri byo byari bicuzwe mu muringa. Muri byo harimo amakamba y’abami atandukanye, inkoni za cyami, ibikoresho, ibintu by’imirimbo n’intwaro. Ibyo bintu byavumbuwe bishishikaza cyane abasomyi ba Bibiliya, kuko bibibutsa amagambo yo mu Ntangiriro 4:22, avuga ibya Tubali-Kayini wari ‘umucuzi w’ibikoresho by’ubwoko bwose bikozwe mu muringa n’icyuma.’
Icyakora hari ibibazo byinshi abantu bibaza ku birebana n’aho ibyo bintu by’agaciro byaturutse, n’ibyakorerwaga aho hantu. Ibyo bintu byavumbuwe bigaragaza uko kera bacukuraga umuringa mu bihugu bivugwa muri Bibiliya, uko bawushongeshaga n’uko bawutunganyaga.
IBIROMBE BACUKURAGAMO UMURINGA MU GIHUGU CY’ISEZERANO
Igihe Abisirayeli bari hafi kwinjira mu Gihugu cy’Isezerano, Mose yarababwiye ati mu ‘misozi [yo muri icyo gihugu] uzacukuramo umuringa’ (Gutegeka kwa Kabiri 8:7-9). Abashakashatsi mu byataburuwe mu matongo bavumbuye muri Isirayeli no mu duce twa Yorodani, ahantu henshi hacukurwaga amabuye y’agaciro n’aho yashongesherezwaga, urugero nk’ahitwa Timuna, Feyinani na Kiribati eni-nahashi. Aho hantu hakorerwaga iki?
Mu gace ka Feyinani n’aka Timuna huzuyemo imyobo migufi, abacukuzi b’umuringa bakuragamo amabuye mu gihe cy’imyaka isaga 2.000. Muri iki gihe, umuntu aramutse asuye aho hantu yahabona udusigazwa tw’umuringa dufite utubara tw’icyatsi tunyanyagiye hirya no hino. Iyo abantu ba kera babaga bacukura umuringa, bagendaga baharatura ibitare bakoresheje ibyuma byabigenewe. Iyo umuringa wabaga umaze gushira hejuru, barakomezaga bagacukura bajya hasi, bakoresheje ibikoresho bikozwe mu cyuma ari na ko bagenda batazura, bagakora imihora miremire mu kuzimu. Mu gitabo cyo muri Bibiliya cya Yobu, havugwamo uburyo bwakoreshwaga mu gucukura amabuye y’agaciro (Yobu 28:2-11). Ako kazi kasabaga imbaraga nyinshi cyane, ku buryo hagati y’ikinyejana cya gatatu n’icya gatanu, abategetsi b’Abaroma bahanishaga imfungwa gukora mu birombe by’umuringa bya Feyinani.
Mu gace ka Kiribati eni-nahashi (bisobanura ngo “Amatongo y’umuringa”), hari ibirundo binini by’inkamba. Ibyo bigaragaza ko hakorerwaga imirimo ikomeye yo gushongesha umuringa. Intiti zemeza ko umuringa bashongeshaga wabaga wavanywe mu birombe byo hafi aho, urugero nk’iby’i Feyinani n’i Timuna. Kugira ngo batandukanye umuringa n’inkamba, bakoreshaga imivuba bavugutisha amaguru kugira ngo umuriro w’amakara ugere ku rugero rwa dogere zigera ku 1.200 mu gihe cy’amasaha ari hagati y’umunani n’icumi. Ubusanzwe iyo ushongesheje ibiro 5 by’amabuye avamo umuringa, uvanamo ikiro cy’umuringa, ushobora gucurwamo ibintu bitandukanye.
UMURINGA MURI ISIRAYELI YA KERA
Ku musozi wa Sinayi, Yehova Imana yahatangiye amabwiriza avuga ko iryo buye ry’agaciro ryiza cyane ari ryo ryagombaga gukoreshwa mu kubaka ihema ry’ibonaniro n’urusengero rwaje kubakwa nyuma yaho i Yerusalemu (Kuva, igice cya 27). Abisirayeli bashobora kuba bari bazi gutunganya amabuye y’agaciro mbere yo kujya muri Egiputa, cyangwa se bakaba barabimenye bagezeyo. Igihe bavaga muri Egiputa, bacuze inyana ya zahabu. Nanone bacuze ibikoresho byinshi byo mu ihema ry’ibonaniro mu muringa. Muri byo harimo igikarabiro, inkono, amapanu, ibitiyo n’amakanya.—Kuva 32:4.
Nyuma yaho mu rugendo Abisirayeli bakoze mu butayu, wenda bageze mu gace gakize ku muringa hafi y’i Punoni (hashobora kuba ari muri Feyinani y’iki gihe), bitotombeye ko batari bafite manu n’amazi yo kunywa. Yehova yabateje inzoka z’ubumara kandi haguye abaturage benshi. Bamaze kwihana, Mose yinginze Yehova amusaba gucura inzoka mu muringa, maze akayimanika ku giti. Iyo nkuru igira iti “iyo umuntu yaribwaga n’inzoka maze akareba iyo nzoka y’umuringa, ntiyapfaga.”—Kubara 21:4-10; 33:43.
UMURINGA MU GIHE CY’UMWAMI SALOMO
Umwami Salomo yakoresheje umuringa mwinshi cyane igihe hacurwaga ibikoresho byo mu rusengero rw’i Yerusalemu. Umwinshi muri uwo muringa wari waratanzwe na se Dawidi, awunyaze muri Siriya igihe yagabagayo ibitero (1 Ibyo ku Ngoma 18:6-8). “Ikigega cy’amazi” cyari gicuzwe mu muringa abatambyi bogeragamo, cyashoboraga kujyamo litiro 66.000 kandi gishobora kuba cyarapimaga toni 30 (1 Abami 7:23-26, 44-46). Hanyuma hari inkingi nini zicuzwe mu muringa zari zishinze mu muryango w’urusengero. Zari ziteye nk’impombo zifite umubyimba wa santimetero 7,5, umurambararo wa metero 1,7 n’uburebure bwa metero 8. Hejuru yazo hari imitwe ifite metero 2,2 z’ubuhagarike (1 Abami 7:15, 16; 2 Ibyo ku Ngoma 4:17). Iyo utekereje ubwinshi bw’umuringa wakoreshejwe mu gucura izo nkingi zonyine, wumva wumiwe.
Nanone abantu bo mu bihe bya Bibiliya bakundaga gukoresha umuringa mu mibereho yabo ya buri munsi. Urugero, havugwamo intwaro, imihama, ibikoresho by’umuzika n’inzugi bicuzwe mu muringa (1 Samweli 17:5, 6; 2 Abami 25:7; 1 Ibyo ku Ngoma 15:19; Zaburi 107:16). Yesu yavuze iby’amafaranga y’“umuringa” yo gushyira mu dufuka, n’intumwa Pawulo avuga ibya “Alegizanderi, umucuzi w’imiringa.”—Matayo 10:9; 2 Timoteyo 4:14.
Hari ibibazo byinshi abashakashatsi mu byataburuwe mu matongo n’abahanga mu mateka bacyibaza ku birebana n’ahantu imiringa myinshi yo mu gihe cya Bibiliya yavaga, hamwe n’inkomoko y’ubutunzi bw’imiringa bwiswe Nahal Mishmar. Uko biri kose, hari ukuri kudashidikanywaho kwemezwa n’inkuru zo muri Bibiliya. Ivuga ko igihugu Abisirayeli bahawe, cyari ‘igihugu kirimo imisozi [bari] kuzacukuramo umuringa.’—Gutegeka kwa Kabiri 8:7-9.


text:
ISOMO RYA MBERE
Isomo ryo mu gitabo cy’Intangiriro (Intg 37,3-4. 12-13a. 17b-28)
3Israheli yikundiraga Yozefu kuruta abandi bahungu be bose, agatsinda yari umwana wo mu zabukuru. Yari yaramuboheye ikanzu y’amaboko maremare. 4Bene se babonye ko amutonesheje baramwanga, ntibongera kumuvugisha neza.
12Umunsi umwe, bene se bari bahuye amatungo ya se kuri Sikemu. 13aYakobo abwira Yozefu ati «Abo muva inda imwe ntibaragiye i Sikemu? Ngwino nkohereze aho bari.» 17bNuko Yozefu agenda akurikiranye bene se, koko abasanga i Dotani. 18Bamubonera kure atarabageraho, batangira kumugambanira ngo bamwice. 19Baravugana bati «Dore wa murosi araje! 20Nimuze tumwice ubu noneho, tumujugunye muri rimwe muri ariya mariba. Tuzavuge ko inyamaswa y’inkazi yamumize, maze tuzarebe aho za nzozi ze zizamugeza !» 21Rubeni arabyumva, agerageza kumubakiza. Arababwira ati «Twoye kumwica.» 22Rubeni yungamo ati «Mwimena amaraso, ahubwo nimumujugunye muri ririya riba riri ku gasi, ariko mwoye kugira ikindi mumutwara.» Kwari ukugira ngo amubakize, azamusubize se.
23Nuko Yozefu akibageraho baramufata, bamwambura ikanzu ye, ya kanzu y’amaboko maremare, 24bamujugunya mu iriba ryakamye, ritakirirno amazi. 25Baricara bararya. Bagiye kubona, babona urushorerane rw’Abayismaheli bari baturutse i Gilihadi, ingamiya zabo zikoreye amakakama yosa, imibavu n’ishangi, bajya kubicuruza mu Misiri. 26Nuko Yuda abwira bene se ati«Kwica murumuna wacu tugahisha amaraso ye bitumariye iki? 27Nimuze tumugure na bariya Bayismaheli, tutagira icyo tumutwara kandi tuva inda imwe, dusangiye n’amaraso. » Iyo nama bene se barayishima. 28Haza kuza Abamadiyani b’abacuruzi ; Yozefu ni ko kumukura muri rya riba bamugura n’Abayismaheli, bamugura amasikeli makumyabiri ya feza. Yozefu bamujyana mu Misiri.
ZABURI (Zab 105 (104), 4a.5a.6, 16-17, 18-19, 20-21)
Inyik/ Nimwiyibutse ibikorwa bihebuje by’Imana.
Nimugarikire Uhoraho Nyir’ububasha,
nimwiyibutse ibikorwa bye bihebuje,
mwebwe nkomoko ya Abrahamu, umugaragu we,
bahungu ba Yakobo, abatoni be!
Nuko Uhoraho ateza inzara mu gihugu,
ibyo kurya birabura;
abanza koherezayo umuntu,
Yozefu wari umaze kugurwa bucakara.
Ibirenge bye babibohesha ingoyi,
ijosi rye baryambika iminyururu,
kugeza ubwo ijambo ry’Uhoraho rigaragaje ko ari umwere.
Umwami ategeka kumubohora,
umutegetsi w’amahanga aramufunguza.
Amugira umugenga w’urugo rwe,
umutegetsi w’ibintu bye byose.
IBANGONDIRIMBO RIBANZIRIZA IVANJILI (Yh 3, 16)
Uragasingizwa Nyagasani,
wowe Mwami uganje mu ikuzo iteka ryose.
Koko Imana yakunze isi cyane,
bigeza aho itanga Umwana wayo w’ikinege,
Igira ngo umwemera wese atazacibwa,
ahubwo agire ubugingo bw’iteka.
Uragasingizwa Nyagasani,
wowe Mwami uganje mu ikuzo iteka ryose.
IVANJILI
+ Matayo (Mt 21, 33-43.45-46)
Muri icyo gihe, Yezu abwira abatware b’ abaherezabitambo n’Abafarizayi ati 33« Nimwumve undi mugani. Habayeho umuntu wari ufite umurima, awuhingamo imizabibu, awuzengurutsa uruzitiro, acukuramo urwengero, yubakamo n’umunara w’abararirizi, awatira abahinzi maze yigira mu rugendo. 34Igihe cy’isarura cyegereje, atuma abagaragu be ku bahinzi kugira ngo bahabwe ibyatamurima. 35Ariko abahinzi bafata abagaragu be, umwe baramukubita, undi baramwica, undi bamutera amabuye. 36Nuko arongera yohereza abandi bagaragu baruta aba mbere ubwinshi, nabo babagenza batyo. 37Hanyuma abatumaho umwana we yibwira ati ‘Umwana wanjye we nta cyo bazamutwara.’ 38Ariko abahinzi babonye umwana we, barabwirana bati ‘Dore uzamuzungura ; nimuze tumwice maze tuzazungure ibye!’ 39Nuko baramufata, bamwigiza hirya y’imizabibu, baramwica. 40Aho nyir’imizabibu azahingukirira, azagenzereza ate abo bahinzi?»
41Baramusubiza bati «Abo batindi azabica urw’abagome, maze imizabibu ye ayatire abandi bahinzi bazajya bamuha ibyatamurima uko isarura rigeze.» 42Nuko Yezu arababwira ati «Ntimwigeze musoma mu Byanditswe ngo ‘lbuye ryajugunywe n’abubatsi ryabaye insanganyarukuta ; icyo gikorwa cya Nyagasani cyatubereye igitangaza.’ 43Ni cyo gituma mbabwira nti ‘lngoma y’Imana muzayinyagwa, maze ihabwe ihanga rizayibyaza imbuto.’
45Abatware b’abaherezabitambo bumvise imigani ye, bamenya ko ari bo avuga. 46Nuko bashaka kumufata, ariko batinya rubanda rwabonaga ko ari umuhanuzi.


text:
"Ntimugakunde iby’isi cyangwa ibiri mu isi. Umuntu nakunda iby’isi, gukunda Data wa twese ntikuba kuri muri we,kuko ikiri mu isi cyose ari irari ry’umubiri ari n’irari ry’amaso, cyangwa kwibona ku by’ubugingo bidaturuka kuri Data wa twese, ahubwo bituruka mu isi.Kandi isi irashirana no kwifuza kwayo, ariko ukora ibyo Imana ishaka azahoraho iteka ryose."1 Yohana 2:16
Kuva umwana w’umuntu yacumura ku mana, isi yahindutse mbi cyane ubwo Adam na Eve bakoraga icyaha birengagije ijambo ry’Imana.Bahisemo kurya ku mbuto zari zibujijwe babitewe n’irari bituma batandukana n’Imana.
Utamenye gutandukanya iby’isi n’iby’Imana urayoba ukagwa mu irari ribi ariko itandukaniro ni uko ibyo tubonesha amaso tukumva dukuruwe nabyo ku buryo tutabasha kugarura amarangamutima yacu,ibyo ni iby’isi ariko iyo ari ibintu bitagaragara ahubwo tubirebera mu kwizera tukabasha kunesha iby’isi,Ijambo ry’Imana riravuga riti” kuko icyabyawe n’Imana cyose kinesha iby’isi, kandi uku ni ko kunesha kwanesheje iby’isi, ni ukwizera kwacu”. 1 Yohana 5:4
Ugomba kwibaza niba Imana ariyo irikukuyobora cyangwa isi ariyo ikuyoboye,ukibaza niba utayobowe n’ibintu wumva amarangamutima yawe akuyoboyeho,abafite uko kwizera bakomeza kuyoborwa n’ijambo ry’Imana.
Mwuka Wera niwe mbaraga zidutandukanya n’iby’isi n’inzira zabyo zose kubera ko ari we udushoboza kunesha umubiri n’ibyo uba ushaka ko twagenderamo byose. Nituba tugendeye mu Mwuka ntabwo tuzayoborwa n’irari ry’umubiri” Ndavuga nti “Muyoborwe n’Umwuka”, kuko ari bwo mutazakora ibyo kamere irarikira”. Abagalatiya 5:16.


text:
- Ku wa 10 Nyakanga 2011 Musenyeri Servilien NZAKAMWITA azaba yizihiza imyaka 40 amaze ari Umusaserdoti n'imyaka 15 amaze ari Umushumba wa Diyosezi ya Byumba. Padri Mario FALCONI, Padri Mukuru wa Muhura na we azaba yizihiza imyaka 40 amaze ari Umusaserdoti.
Kuri uwo munsi kandi abadiyakoni bakurikira bazahabwa ubusaserdoti:
1. Diyakoni KAYEMBA Mathias
2. Diyakoni SAFARI Viateur
3. Diyakoni TUMUHAYIMPUNDU Diogène
4. Diyakoni GAFARANGA Epaphrodite
Abafratri bakurikira bazahabwa Ubudiyakoni:
1. DUSENGUMUREMYI Emile
2. HAKIZIMANA Emile Bienvenu
3. HAVUGIMANA Cyprien
4. NGABONZIZA Noël
5. TWAGIRAYEZU Théophile
6. WETAASE Joseph
- Ku wa 11 Nyakanga 2011, Abakristu ba Diyosezi ya Byumba bazabishobora, bazakorana Urugendo Rutagatifu na Musenyeri i Kibeho, mu rwego rwo gukomeza gushyigikira Umushumba wa Diyosezi mu birori byo kwizihiza imyaka 40 y'ubusaserdoti n'imyaka 15 amaze ari Umwepiskopi.


text:
Ese wagirira icyizere idini ryishakira amafaranga?
Estelle * ufite abana barindwi, yakundaga kujya gusenga. Yaravuze ati “nabwiye umuvugabutumwa wo mu idini ryacu ko nifuza kwiga Bibiliya.” Icyakora uwo muvugabutumwa ntiyigeze yemera kumwigisha Bibiliya. Amaherezo Estelle yaretse kujya gusenga. Yakomeje agira ati “abayobozi b’idini ryanjye baranyandikiye, bambwira ko n’iyo nareka kujya gusenga ariko nkajya nohereza amafaranga, nta cyo byari kuba bitwaye. Naratekereje nti ‘burya ntibahangayikishijwe n’uko ntakijya gusenga, ahubwo barishakira amafaranga!’”
Angelina wagiraga ishyaka mu by’idini, yaravuze ati “mu idini ryacu, buri gihe iyo amateraniro yabaga yabaye batambagizaga akebo incuro eshatu, kandi buri gihe twabaga twitezweho kugira icyo dutanga. Bahoraga badusaba amafaranga. Naravuze nti ‘aba bantu nta mwuka w’Imana bagira!’”
Ese amadini yo mu gace k’iwanyu ahatira abayoboke bayo gutanga amafaranga mu buryo bweruye cyangwa bufifitse? Ese Bibiliya ishyigikira ubwo buryo bwo gushakisha amafaranga?
ICYO BIBILIYA YIGISHA
Yesu ni we watangije idini rya gikristo, kandi yaravuze ati “mwaherewe ubuntu, mutange ku buntu” (Matayo 10:8). Ubutumwa bwo muri Bibiliya ntiwabugura amafaranga, kandi bwagombye kugera ku bantu bose babushaka.
None se Abakristo bo mu kinyejana cya mbere bavanaga he amafaranga yo kwita ku byo itorero ryabaga rikeneye?
Buri wese yatangaga impano “nk’uko yabyiyemeje mu mutima we, atagononwa cyangwa asa n’ushyizweho agahato” (2 Abakorinto 9:7). Intumwa Pawulo yaravuze ati “kuba twarakoraga amanywa n’ijoro kugira ngo tutagira uwo muri mwe turemerera, ni byo byatumye tubabwiriza ubutumwa bwiza bw’Imana” (1 Abatesalonike 2:9). Kugira ngo Pawulo abone ikimutunga mu gihe yabaga atangaza ubutumwa bwiza, yabohaga amahema.—Ibyakozwe 18:2, 3.
BYIFASHE BITE KU BAHAMYA BA YEHOVA?
Ubusanzwe Abahamya ba Yehova bateranira mu mazu adahambaye bita Amazu y’Ubwami. Amafaranga bakoresha ava he? Ntibajya batambagiza amasiniya mu bantu ngo bashyireho amaturo, kandi ntibaboherereza amabahasha yo kubasaba amafaranga. Ahubwo buri muntu wese uha agaciro gahunda z’iby’umwuka, ashobora kugira icyo atanga, akagishyira mu gasanduku kagenewe impano kaba mu Nzu y’Ubwami, kandi akabikora mu ibanga.
Amafaranga akoreshwa mu madini yagombye kuva he?
Birumvikana ko gucapa iyi gazeti no kuyikwirakwiza bisaba amafaranga. Ariko kandi, ntuzigera ubonamo amagambo yo kwamamaza cyangwa gushishikariza abantu gutanga amafaranga. Icyo twibandaho ni umurimo wo gutangariza abandi ukuri ko muri Bibiliya.
Wowe se ubitekerezaho iki? Ese ubwo buryo bakoresha kugira ngo babone amafaranga buhuje n’ubwo Yesu yavuze, cyangwa ubwo Abakristo bo mu kinyejana cya mbere bakoreshaga?
^ par. 2 Muri izi ngingo, amazina amwe n’amwe yarahinduwe.


text:
Ku munsi mukuru wa Noheli ku bawemera , uba ari umunsi w’ibirori bidasanzwe aho abantu baba bafite udushya twinshi dutandukanye ndetse no mu myamabarire ntibaba bahatanzwe.
Ikanzu nk’iyi rero kuri uyu munsi munsi mukuru wa Noheli wayitemberana haba kujya mu misa, gusura inshuti n’abavandimwe baba bagutumiye mu birori cyangwa se ukaba wayambara usohotse hamwe n’umuryango cyangwa n’inshuti zawe .
Gerageza ushyireho inkweto ndende kugirango urushehp gusa neza ariko no kubatazikunda wakiyambarira izo hasi nabwo waba wambaye neza.
Ikanzu yo mu birori bya noheli
Ku munsi mukuru wa Noheli ku bawemera , uba ari umunsi w’ibirori bidasanzwe aho abantu baba bafite udushya twinshi dutandukanye ndetse no mu myamabarire ntibaba bahatanzwe.
Labels: kwambara


text:
Rwanda | Ruhango: kutubakira abatishoboye biri mu byatumye aka karere katesa neza imihigo kari kiyemeje
Kbakiraboye byatumye aka karere kataza mu myanya 5 ya mbere kashakaga
Kubakira abatishoboye, kugeza amashanyarazi mu baturage, kubaka imihanda n’isoko rya Kijyambere, ibi ni imwe mu mihigo akarere ka Ruhango, kari kiyemeje kuzesa mu mihigo y’umwaka wa 2011-2012.
Ibi ariko byose akarere ntikabigezeho nk’uko kari kabyiyemeje, bityo mu isuzuma ry’imihigo ryakorewe aka karere, bituma kaza kumwanya katashakaga; nk’uko bitangazwa na Mbabazi Francois Xavier umuyobozi w’akarere ka Ruhango.
Mbabazi avuga ko impamvu yatumye badindira mu kubakira abatishoboye, ngo byatewe n’imvura yaguye ari nyinshi mu kwezi kwa Gicurasi 2012, kuko ngo yaguye ari nyinshi bituma ibyo biyemeje bindindira.
Kubijyanye no kugeza amashanyarazi ku baturage ndetse no kubaka imihanda, ngo byatewe n’uko abafatanya bikorwa batinze gutanga inkunga zabo, bityo hagakorwa isuzumwa ry’imihigo ntacyiragerwaho.
Imihanda y’aka karere yagaragweho kudindira
Naho isoko ryo byatewe n’uko, ikigo cy’igihugu cya RDCF gishinzwe gutera inkunga ibikorwa by’iterambere mu turere, cyatinze gutanga amafaranga yaryo yari yagenewe kubaka iri soko rya Kijyambere.
Gusa umuyobozi w’aka karere Mbabazi Francois Xavier, avuga ko batigeza bacika intege, kuko ngo biteguye gukorana imbaraga zishoboka kugirango noneho bazaze mu turere 5 twa mbere.
Yagize ati “ubu twashyizeho isuzuma rihoraho muri buri murenge, kuburyo umunsi ku wundi tuzajya tumenya uko bihagaze, ndetse tuzanashyiraho amatsinda azajya anadufasha gukurikirana ibikorwa tuba twiyemejeâ€
Indi ngamba aka karere kafashe izagafasha mu kwesa imihigo kiyemeje uyu mwaka 2012-2013, ni ukwegera abafatanyabikorwa bako, bagakorana neza.
Â


text:
Yohana Sebacogoza w’imyaka 80 wo mu Karere ka Rutsiro mu Murenge wa Mukura yivugira ko yabonye inkuba ifite ishusho y’isake, bityo ko ibyo bigishwa ko ari umwuka ushyushye uhura n’ukonje bikabyara ingufu we ntabikozwa.
Akarere ka Rutsiro gakunze kwibasirwa n’icyiza cy’inkuba ikubita abantu, ku buryo nko mu kwezi kwa cyenda honyine yakubize abantu batanu harimo n’abana batatu bava inda imwe.
Abaturage b’aka karere kanyurwamo n’uruhererekane rw’imisozi miremire igabanya amazi ajya muri Nil n’ajya mu kiyaga cya Kivu (Crete Congo-Nil), bigishijwe uburyo bakwirinda inkuba n’inkomoko yayo, ariko benshi barimo na Sebacogoza ntibumva ko ibyo babwirwa ari ukuri.
Dore uko Sebacogoza yabonye inkuba nk’uko abyivugira “Nari nkiri muto, tujya kuragira mu kibaya ahitwa mu mbuga. Tubona inkoko yafashwe mu migano tujya kureba.
Tuhageze, tubona ikintu kimeze nk’isake nini cyane. Amababa yayo yari nk’ibyuma, mu maha hatukura nk’umuriro. Yari ifite inzara ndende cyane, hanyuma duhamagara abakuru baratubwira ngo ni inkuba.
Icyo gihe ntacyo yatugize, ntituzi n’aho yarengeye, twarigendeye turayihasiga.”
Uyu musaza yongeraho ko abayobozi bababwira ko inkuba ari umwuka ukonje uva hasi n’ushyushye uva hejuru ngo ariko ntibabihuza n’ukuri bo bibonera.
Eliezer we avuga ko ngo hari n’abajya babona amajyi y’inkuba mu kiyaga cya Kivu, dore ko hari igice cya Rutsiro gikora kuri iki kiyaga, akaba ari na yo mpamvu inkuba ikunda kubibasira.
Anavuga ko inkuba iba mu biti, igakunda cyane igiti cya gereveriya, ariko akanasobanura neza inkomoko y’inkuba mu buryo bw’ubumenyi (science), ibyo yigishijwe ariko akaba adahanya na byo neza.
Umuyobozi w’Umurenge wa Mukura mu Karere ka Rutsiro avuga aba baturage bahuza inkuba n’imigani yo mu Kinyarwanda, yahaga inkuba ishusho y’isake. Yemeza ko bamaze kugenda basobanukirwa uko bayirinda.
Ngo aba baturage basabwa kutajya iruhande rw’ibiti mu mvura, kutegera icyuma, kutitwikira umutaka ufite agasongero k’icyuma, kwambara inkweto ndetse no kudatega amazi mu mvura.
Abafite amashanyarazi mu ngo, basabwa gugura imirindankuba ku giciro kiri hagati y’amafaranga 1500 na 2000.
Ngo hari gukorwa ubushakashatsi ngo hagaragare impamvu akarere ka Rutsiro n’inkengero z’ikiyaga cya Kivu hibasirwa n’inkuba, bityo hafatwe ingamba zishingiye ku makuru afatika.
Ubundi inkuba ni iki?
Alphonse Hishamunda Umuyobozi w’agateganyo ushinzwe kugabanya ingaruka z’ibiza no kubyitegura muri Minisiteri ishinzwe ibiza n’impunzi, arasobanura byinshi ku nkuba: “Inkuba ni amashanyarazi yo mu kirere aturuka ku myuka ishyushye ituruka hasi, igahura n’ishyushye yo hejuru, uko yivangavanga igakubitana, hakaboneka umurabyo (amashanyarazi), bigakurikirwa n’urusaku ari rwo twita inkuba.
Bikubita biza ku isi bishaka icyo byahuriraho. Bikunda kuza bishaka ibyuma, inyubako ndende, umuntu uri hafi, igiti, mbese bipfa kubona icyo bihuriraho hasi.
Icyo bikubise ni cyo gihura n’ingaruka. Hari ibintu bizwi bisanzwe bitwara amashanyarazi ari byo bons conducteurs de l’electricité mu rurimi rw’igifaransa (ibiti bibisi, ibyuma, umuntu kuko aba yifitemo amazi, itungo…) ibyo byose bishobora gukubitwa.
Haba imfu, gukomereka, inzu kubera haba harimo ibintu bitwara amashanyarazi, insinga zidakoze neza na yo ishobora kugira ikibazo ikaba yashya.
Inkuba mu by’ukuri ni inkurikizi y’imyuka itandukanye ihura ifite charges positif na negatif (utuntu dutandukanye dukururana tukabyara amashanyarazi).”
Kuki inkuba yibasira imisozi miremire
Hishamunda akomeza agira ati “Ni ahantu hegereye amazi hakaba ya myuka izamuka mu kirere, hakaba n’icyo twita evaporation (amazi ahinduka umwuka), bituma mu kirere cyegereye ahari amazi cyane cyane ay’ikiyaga haba uruvange, hakaza igicu kinini cyane cyijimye kikaza kubyara imvura yo mu misozi. Si mu misozi miremire hose hakubitwa n’inkuba cyane, ni ahegereye amazi y’ibiyaga.”


text:
Ubwo umuhanzi Jules Sentore yataramiraga abakunzi be,iki gitaramo cyagaragayemo udushya twinshi aho umukobwa yarenzwe n’amarangamutima asanga Jules ku rubyiniro bakomeza kugirana ibihe byiza bamwe ndetse bemeza badashidikanya ko ibi byishimo byaba byakomereje mu rugo.
Nyuma yo kumusanga ku rubyiniro yamuhitiyemo ibyicaro bikwiye ndetse bamwe bemeza ko ibyishimo byakomereje mu rugo
Jules Sentore yongeye kugaragara nyuma y’uko umwaka urangiye atigaragaza nk’ubusanzwe,gusa muri iki gitaramo yagamirije ko yarahugiye mu mishinga yo kubasusurutsa.